AHAZTUAK 1936-1977 / OLVIDAD@S 1936-1977: FALANGISTAK. Josu Torre\nGurasoak gerra, gerraondoa eta gerokoak bizi zituzten. Politika hitza bera bekatu edo arriskua izan zen 60ko hamarkadaren bukaeran ere. Ez dut ahaztuko neska lagun bati, etxekoek, nerekin ibiltzea eragozten zietela ni politikan nenbillelako. Auskalo zein zen ariketa hori garai hortan baina, tira! Nere gurasoak etziran sekula inolako alderdi edo partiduan izango eta, hala ere, gerra beste edozeinek bezela bizi edo jasan zuten. Beldur zuten beti garai hartaz berba egiteari. Haientzako mundua, mundu hau, bi zatitan banandua zegoen. Gureak edo gorriak etzirenak beltzak ziran eta arerioak: Falangistak (...).\nHemen dira berriro 70 urtegarrenean edo akaso hor nunbait egon dira beti. Harro datoz gainera, harrokeriaz edo harrotasunez baina harro. Heuren azioak bozgorailuz lau haizetara jaurtiz, ezelako edo inolako lotsa ez beldur barik, aginte edo legediaren babesa balute bezela edo (...).\nAlor batzuetan ezinbestekoa iruditzen zait, hainbat aldiz irakurri ditugun komunikatu batzuekin, konparatzea.(...)Alegia, zenbait zinegotzi edo txupinera gixajo bati heriotz mehatxua egitea edo Getxoko bizietxe bat edo zenbait taberna erretzea, 25 azio konkretu osatu arte, badira terrorismo kalifikatzeko bestekoak. Ezinbestekoa iruditzen zaidan bezala, berehala, Partiduen Legeaz gogoratzea eta ez dakidan zenbatgarren puntuan adierazten duenaz. Hau da, ez demokratikotzat hartuko eta tratatuko direla terrorismo ekintza edo azioak nabarmenki kondenatzen ez dituzten partidu edo taldeek. Ah!, eta haien entornoa, noski (...).\n(Deia. 09 / 09 / 24)


Zorionak Zarauzko emakumeok*! - - Zarauzkohitza.eus\nZorionak Zarauzko emakumeok*!\nSareFeministaZarautz 2018-03-12 11:11\nZorionak Zarauzko emakumeoi eta zorionak! Mugimendu feministatik eskertza eta zorion idatzi hau helarazi nahi dugu. Mila esker benetan eta zorionak erakutsitako indarragatik! Bide luzea dugu aurretik baina indarra eta gogoa ez zaizkigu falta!\nMartxoaren 12a da gaur, astelehena. Egun batzuk pasa dira martxoak 8ko leherketatik, baina orduan bizitako emozioz blaituta jarraitzen dugu. Milaka izan ginen egun osoan zehar batera edo bestera planto egin genuen emakumeok* Euskal Herriko txoko ezberdinetan, mundua geratu genuen mundua mugitzeko!\nZarautzen ere milaka izan ginen aldarri hau babestu eta planto egin genuen emakumeok*, milaka goizean planto katean zein arratsaldean manifestazioan parte hartu genuen emakumeok*. Asko arratsaldeko bi tertulietara hurbildu ginenok, goizetik gunearen prestaketa lanetan aritu ginenok. Mugimendu feministatik eskerrak eta zorionak eman nahi dizkizuegu zarauzko emakumeoi*, eskerrak mugimendu feministatik antolaturiko ekimenetan umoretsu eta gogotsu parte hartzearren, eta zorionak zarautz geratzea lortu genuelako!\nEz da ezer amaitu ezta hasi martxoaren 8an, bidea luzea izan da eta izango, baina indarrak eta babesa eman dizkigu lanean jarraitzeko, borrokan. Egunerokoan asko gara (ostegunean argi geratu zen milaka garela zarautzen) guretik, ahal dugunetik, gure apurra egiten dugunok borroka feministan eta horretan jarrai dezagun!


Tafalla eta Garesen ere udalarekin euskaraz egin nahi dute\nTafallako udalaren erantzuna\nUdalek herritarren eskaerei betetzeari uko egiten badiete ere, "Udalak eta biok, euskaraz" aldarria egia izan dadin lanean jarraituko dute.\n"Udalak eta biok, euskaraz" dinamika aurrera doa. Tokian tokiko egoerara egokitutako erritmo eta aldarriekin, hainbat herritan abiatu dute dinamika, tokiko udal administrazioei makina bat eskaera eginez. Horren aurrean, izan da positiboki erantzun duenik, baina zoritxarrez bestelako jarrera izan dutenak ere ugari izan dira. Tartean ditugu Durango, Iruñea, Tafalla edota Garesko udala.\nTafallakoa dugu hondar kasua. Herritarren eskaerak iragan ikasturtean aurkeztu bazituzten ere, irailaren 25ean eman zuen erantzuna bertako alkateak. Gazteleraz hutsez, “Vascuence”aren legeak araututa Tafalla herria zonalde “ez euskalduneko” eremuan aurkitzen denez, eta 17.2. artikuluan jasotzen denaren arabera, bertako administrazioen inprimaki, zigilu, dokumentazio, jakinarazpen, mezu, seinalizazio, errotulazio, argitalpen eta iragarki guztiak gazteleraz izanen direla jakinarazten zuen.\nHorren aurrean, "berriz ere" "gure herrian bertan euskaldunok bigarren mailako herritar bihurtzen gaituen legearekin" egin dutela topo salatu du Tafallako EHEk. Hala ere, ez dute uste "aipatu legea denik euskaraz bizitzeko dugun eskubidea oztopatzen duen traba bakarra eta nagusiena". Beraien irudiko, "udal gobernuaren borondate-politiko ezak eragozten du euskaraz bizitzeko bidean urratsak ematea". Izan ere, "legeak 17.2. artikuluan jasotakoa dioen arren, ez du debekatzen administrazioak euskaraz egiterik", eta debekatuko balu ere, "euskaldunok zilegitasun osoa dugu gure herrian bertako administrazioarekiko harremanak euskaraz izateko".\nHori dela medio, alkatearen "itxurakeria" gaitzesteaz gain, "Nafarroako lege <> muzin eginez herritarren nahia betetzeko gai izanen den hizkuntza politika propioa garatzeko" garaia dela adierazi dute. Aldaketak eragiteko, sinatzaile zein gainontzeko herritarrei azaroaren 6an Kultur Etxean egingo den batzarrean parte hartzeko deia egin diete.\nGarestarrak ere, espaloian tinko\nGaresko udalak entzungor egin die herritarren eskaerei. Horren aurrean eskera gehiago bildu eta aurkeztu dituzte eta bide horretan jarraitzeko asmoa agertu dute. Aurrera begirako urratsak eztabaidatzeko, batzarra egin zuten asteazkenean. Bertan, hurrengo hilabetean zehar atxikimendu gehiago jasotzeko apustua egin zuten. Horrez gain, egindako eskaerei erantzuna eman diezaien udalarekin berriz harremanetan jartzea adostu zuten.


«Katoliko sutsua bazen ere, Jainkoak debekatzen duen guztia egin zuen» | Eguneko gaiak | GARA\n«Gure Sor Lekuaren bila» (2015) audiorik gabeko film batetik abiatuta eraiki zuen bezala, kontrako bidea hartu eta irudirik gabeko audio batetik berreraiki du Josu Martinezek «Jainkoak ez dit barkatzen», Lezo Urreiztieta oinarri duen dokumentala.\n«Katoliko sutsua bazen ere, Jainkoak debekatzen duen guztia egin zuen»\nMartin Ugalderen audio grabaketa batzuek gidatzen gaituzte dokumentalean. Nola eta non topatu zenituen?\nHandik eta hemendik iritsi zitzaidan Lezo Urreiztietaren izena, banituen hari lotutako apunte interesgarri batzuk, eta, 2015-2016an ikertzen hastean, jakin nuen Martin Ugaldek egin zuen biografia txikitxo bat osatzeko audio elkarrizketak egin zizkiola. Zinta horiek Andoaingo Udalean zeudela jakin nuen; kartoi-kutxetan topatu nituen 35 orduko grabazioak. Ugalderen familiak poz handiarekin hartu zuen nire interesa, euren aitaren ondarea berreskuratzeko aukera ikusi zuten. Utzi zizkidaten, eraman nituen etxera eta berehala digitalizatu nituen.\nZer sentitu zenuen ondo entzuten zirela frogatu eta zintak entzuten hasi zinenean?\nZenbat eta gehiago entzun, orduan eta gehiago nahi nuen, ia konpultsiboki entzuten nituen, berehala konturatu nintzelako hor istorio oso potente bat zegoela, gauza askotan Euskal Herriko historiari eta kasu batzuetan baita Espainiakoari ere ñabardurak berriak egiten dizkiona.\nZerk harrapatu zintuen?\nPertsonaiak. Bizitza inposible horrek. Mende bakoitzean gizon gutxi batzuk sortzen dira horrelakoak, heroiak deitzen ditugunak, ehunka jenderen bizitza salbatzen dutenak, gerra gelditzeko gai direnak... Horrek, baina, baditu konplexutasun eta paradoxikotasunak ere. Horrekin batera, zinegintzan beti bereizten dira, nire ustez oker, azala eta mamia, eta hemen mamia bezain erakargarria zen azala; harribitxia da Lezo bera izatea bere bizitza kontatzen duena.\nPirata, kontrabandista, mugalaria, abertzalea... Nola deskribatu Lezo Urreiztieta?\nLehen-lehenik abertzalea, eta independentista. Eta idealista. Gero, pertsonaia paradoxikoa: katoliko sutsua bazen ere, Jainkoak debekatzen dituen gauza guztiak egin zituen, Luis Arana Goiri eta Indalecio Prieto bezalako pertsona antagonikoen seme kutun izateko gaitasuna zuen... Heterodoxoa zen, egoera konplexuak askatzeko gai. Akzio gizona zen.\nBere bizitzatik gauza askok ematen dute atentzioa. Franco hiltzeko prestatu zuen ekintza sortak, adibidez.\nEman dezake ameslari bat dela, eta bada. Baina pentsatu eta egin zituenak, eta ondo atera zitzaizkionak, ez dira gutxi. Egin zituen gauzek ematen digute egin ahal izan zituenen neurria. Franko akabatzea ez zuen lortu, baina 1948an Asturiasera joan eta inguratuta zeuden 30 gerrillari itsasoz ateratzeko gai izan bazen, ez zen ameslari hutsa.\nGuadalupeko Euskal Estatua ere ametsean geratu zen...\n[Barreak] Gaur egunetik bitxia da, baina asmo hori Sabino Aranaren garaian beste gizon batek –Kepa Altonagak aipatzen du “Patagoniara Hazparnen barrena” liburuan– izan zuen, kasu horretan Euskadi Berria Patagonian sortzekoa. Altonagak dio Sabino Aranak ere idatzi zuela Euskadi izan zitekeela edozein tokitan, baldin eta bere kultura eta arraza mantentzen bazituen. Baita uharte afrikar batean ere. Gaur egunetik begiratuta plan guztiz eroa dirudi, eta nik ez dut esaten eroa ez denik, baina testuinguruan jarri behar da. Israel ere hor dago. Eta nork saldu zien Florida amerikarrei? Horiek egin bazuten, guk zergatik ez?\nBehin audioa lortuta, irudiak eskuratu behar. Dokumentazio lan gehiago eskatzen du horrek.\nLehenago “Gure Sor Lekuaren bila” dokumentala egin nuen eta hor banuen irudia baina audioa falta nuen, eta orain kontrakoa zen. Film gor bat egitetik film itsu bat egitera pasatzearen erronka artistikoa interesgarria zitzaidan: nola egin ikusezina dena ikusgai? Iruditzen zitzaidan Lezoren ahotsak bazuela aski indar gauza erabat ilustratiboa egiteko, eta saiatu naiz beste leku batzuetatik hartutako errekurtsoak erabiltzen.\nHorrenbeste ertz eta bizipen dituen pertsonaia izanda, ezezaguna zaigu Lezo. Zergatik?\nMuntatzen ari ginela, bigarren astean, muntatzaileak esan zidan Koldo Mitxelenan egona zela eta ez zuela Lezoren gaineko aipamen bakar bat ere topatu. “Esadazu egia, hau zer da, zuk asmatutako fikziozko pertsonaia bat?”, galdegin zidan. Entzuten ari zen guztiarekin, harrigarria zitzaion guztiz ezezaguna izatea. Lezo amerikarra edo frantsesa izan balitz, frantziar erresistentziako kidea adibidez, segur aski pelikulak eta liburuak aterako zizkioten. Baina Lezo pertsona independentea zen, heterodoxoa, bere bidea egin zuena, eta, orduan, inongo alderdi politikorentzat ez da ehuneko ehunean “gutarra”. Nik beti esaten dut, hala ere, imajinario kolektiboa osatzeko askoz ere interesgarriagoak direla Lezo bezalako pertsonaiak tatxarik ez duten heroi santifikatuak baino.\n«Zikina da, lurtarra da, akatsez eta kontraesanez betetako heroia. Uste dut antza gehiago duela gure herriarekin eta horregatik errebindikatu dudala»


Sin categoría | Manu Marañon...\nPrestakuntza. Mapa mentalak: ikuspegi osoa eta gure garunera egokitua (5)\n2015 - 07 - 26 Sin categoríamanumaranon\nEskema aldagai bat da, oso praktikoa eta erabilgarria. Hitzaldi baten edukiak zuhaitz eran jaso, aurkeztu eta erlazionatzeko modu bat da. Gure garunaren antzera funtzionatzen dute irudiak eta loturak erabiliz, eta hori da eraginkortasunaren gakoa. Oso erraz sortzen dira.\nMapa mentala erdigunetik eta zirkulutan garatzen denez, une oro ikuspegi osoa eta informazio antolatua edukitzea ahalbidetzen du.\nMapa mentalek honako honetan laguntzen dute:\nArreta kontzentratzen, garunaren funtzionamendua ahalbidetzen eta ideien lotura sustatzen.\nInformazio kantitate handia modu errazean metatzen.\nIdeiak sortzen, argitzen, antolatzen eta lotzen.\nErraztasun handiagoarekin kontsultak egiten.\nHobeto gogoratzen eta memorizatzen.\nArloari edo gaiari buruzko ikuspegi osoa edukitzen. Oso ikusgarriak dira.\nPlangintza egiten, antolatzen eta erabakiak hartzen.\nGarrantzitsua dena eta garrantzitsua ez dena bereizten.\nArazoak konpontzen eta sortzaileago izaten.\nMapa mental baten garapenerako urratsak:\nOrri zuri batean, orrialde etzana, erdigunetik hasi eta ideia nagusia eta irudi bat kokatu. Arreta-gunea zehaztuta daukagu.\nKoloreak erabili, sormena pizten dute eta energia positiboa ematen dute.\nIdeia nagusi batetik abiatuta, kanporantz koloretako adarrak marraztu hitz gakoekin eta ideia garrantzitsuenekin. Sekuentzian ordenatu. Erdigunetik urruntzen goazen heinean, marra\nmeheagoak egin. Horrela, elkarri loturiko ideien egitura ordenatua sortuko duzu.\nMarra zuzenen ordez, marra kurbatuak marraztu. Marra kurbatuak ez dira hain aspergarriak, eta interes handiagoa pizten dute.\nLerro bakoitzean hitz gako bat ala bi erabiltzen ahalegindu. Errazagoa da hitz bat gogoratzea esaldi bat baino. Gainera, hitz gako horietako bakoitzak, berez, beste adarkadura batzuk eragin\nAhalik eta irudi gehien erabili. Zenbat eta gehiago erabili, orduan eta adierazgarriagoa izango da gure mapa. Zurea den zerbait egin, besterenezina dena.\n“Mapa mentalak eskema argiak, lotuak eta kontsultatzeko errazak egiteko modurik onena dira.”\nPrestakuntza: gidoi-eskema nire gida, plano, mapa gisa (4)\n2015 - 06 - 14 Sin categoríamanumaranon\nIdatzizko euskarri on bat edukitzea funtsezkoa da. Nire interbentzioaren eragina ez da soilik eszenaratzearen ondorio izango, nire helburua lortzen lagunduko didan testu egokiaren ondorio baizik. Materiala ondo aukeratzea, eta ondo idaztea oso lagungarria izango da. Ez da beharrezkoa testu osoa idaztea, baina bai ondo formulatzea eta ordenatzea. Bestela ezer gutxi lortuko dugu.\nLanketa prozesua: ordenatu, multzokatu, batu\nEman beharreko hurrengo urratsa eskema egitea da. Eskemarik ez edukitzea etxe bat planorik gabe eraikitzea bezala da. Ideiak hautatzeko euren garrantzia, lehentasuna, aukera, gaurkotasuna, zehaztasuna hartuko da aintzat, eta gero ordenatu, multzokatu edo bereizi egingo dira, eta lehentasunak zehaztu beharko dira, ideia desegokiak bazter utzita. Komeni da ideia-ardatz edo kapitulu gutxi baina funtsezkoak ipintzea zehaztu beharreko mezu nagusiaren barruan.\nZein hitz erabili baino garrantzitsuagoa da ideiak eta gertakariak argi edukitzea. Ibilbide-orria, hortaz, lehen argitu ditudan aldez aurreko atalak izango dira (gaia, denbora, helburuak, entzuleak, interesa, mintzaira…). Eskeman ideiak jaso behar dira batik bat, izan ere, ideiak argi daudenean, hitzaldirako hitzak ere halaxe egongo dira, eta modu natural eta berezkoan ateratzen direla emango du.\n“Diskurtsoa helmuga duen bidaia da, eta irten aurretik, ibilbidea mapan zehaztu behar da.”\nEskema bateratu egin behar da. Egiturarekin batera loturak datoz, ideia batetik besterako igarotzeak, edukien aurrerapena, progresioa. Eskema egiten ari garela, edo aurretik, une egokia da komunikazioaren eraginkortasuna handitzeko osagarri gisa, ikus-entzunezko bitartekoak erabiliko ditugun aurreikusteko.\nHitzaldiaren eskema edo gorputza zehaztu dugunean, galdera hauxe datorkigu: ‘eta orain, nola hasiko naiz? Eta nola amaituko dut?’ Hasierak eta bukaerak prestakuntza berezia eskatzen dute, hitzaldiaren bi une garrantzitsu dira eta.\nEzaugarriak eta abantaila praktikoak\nLetra tamaina handia.\nIdeia ondo ordenatu eta hierarkizatuak.\nZenbait kolore erabiltzea: ideiak, azpi-ideiak…\nBegirada bakarrarekin ideiaz jabetzen gara. Hitzaldia ikusten ari gara.\nAbiapuntua eta amaiera ondo bereizita eta ondo identifikatuta.\nAskeago hitz egitea eta hizkuntza ulergarriagoa erabiltzea.\nHitz egokiena erabiltzeko naturaltasun handiagoa.\nDatuak, aipuak eta gogoratzen zaila den informazioa adierazi ahal izatea bermatzen du.\nHitzaldia egokitzeko, laburtzeko, luzatzeko malgutasun handiagoa dago.\nEntzuleei begiratzearekin bateragarria da.\nGorputz-mintzaira adierazgarritasun handiagoarekin erabiltzen da.\nBizitasun eta gogo handiagoa erakustea ahalbidetzen du.\n“Aurkezpen bakoitzak, izaki bizidun ororen antzera, bere gorputza eduki behar du, ez zaizkio burua eta hankak falta behar, ez eta enborra eta gorputz adarrak ere; eta elementu horiek guztiek elkarren osagarri izan behar dute, osotasuna eratu arte.” Platon.\nPrestakuntza: Egitura-ordena: Koherentzia eta kohesioa. Zatiak eta guztia (3)\n2015 - 05 - 27 Sin categoríamanumaranon\n“Ahozko komunikazioan, gaien ordenak emaitza aldatzen du eta diskurtsoa egituratzeko moduaren araberakoa da haren eraginkortasuna.”\nZure ideiak ondo ordenatu\nOndo mintzaldiaren atalak:\nAbiapuntua. Sarrera. Hasiera.\nAurrekoaren osagarria da honako egitura hau:\nZer esango dudan esan: titularrak, ideia nagusiak aurreratu.\nEsatea: edukiak garatzea.\nZer esan dudan esatea: funtsezkoa laburtzea edo errepikatzea.\nZeri buruz hitz egingo dugun, azalduko ditugun ideia nagusiak zein diren eta haien interesa eta garrantzia zehaztu baditugu, hitzaldiaren ardatza finkatu dugu, eta jendeak ulertu du. Hurrengo ideiari ekiteko loturaren bat bilatzen badugu, entzuleak hitzaldiaren aurrerapena eta progresioa hautemango ditu. Goazen lekurantz jo. Ordena eza da jendeak haria eta arreta galtzeko bide zuzena.\nIdeiak antolatuta daudenean errazago gogoratzen ditugu. Aldizka laburpenak egiteak helburu hori indartzen du. A edo B, bi interbentzio hauetatik zein da jarraitzen errazagoa?\nA. 3 6 9 12 15 18 21\nB. 18 3 12 21 6 15 9\nEgituraren koherentzia eta kohesioa\nKoherentziak batasunaz, orekaz eta proportzioz janzten du interbentzioa. Zatiek osotasuna eratzen dute. Ordenaz gain, gaiaren progresioa edo haria ikus daiteke. Kohesioa komunikazioa gorpuzten duten baliabide eta hizkuntza-euskarrien erabilera egokia da. Koherentzia kohesioaren bidez kanporatzen da hizkuntzaren bitartez.\nIdeia orokor gisa, hobe da garrantzitsuena mintzaldiaren hasierako zatian esatea –ez du zertan sarreran izan–; horrela, funtsezko atal hori presarik gabe eta arrapaladan azalduko ez dugula bermatuko dugu. Argudio indartsuek ahulen aurretik joan behar dute. Denborarik gabe funtsezkoena esan gabe geratzea akats larria izango litzateke.\n“Agerraldiaren osagai guztiak –hitzak nahiz keinuak– eusten dituen kateorratza da egitura”.\nGaien egitura edo hierarkia erreferentzia gisa\nIkusarazteko eta gauza konplexuak ulergarri bihurtzeko sinpleena da. Ideia garrantzitsuan, azpi-ideietan edo bigarren, hirugarren eta abarren mailako ideietan adarkatzen den egitura da. Adar bakoitzak, gehienez ere 2-4 elementu ditu. Gure garunak hiruko multzotan aurkezten zaion informazio guztia erraz hautematen, gordetzen eta gogoratzen du. Hiruko forman komunikatzeak igortzen dena errazago jasotzea eta gordetzea ahalbidetzen du edozein entzuleren aurrean. … egiteko 3 arrazoiak; ….. egitearen 3 abantailak; …..ren hiru ezaugarriak; 3 ideia; 3 urrats; 3 arrazoi, e.a. Egituratzeko modu horrek hainbat abantaila ditu. Hona hemen batzuk:\nMemorizazioa ahalbidetzen du.\nBuru-argitasun handia eskaintzen du.\nFormatu malgu eta moldagarria du.\nNabarmendu egiten ditu zatiak eta osotasuna.\nKoherentzia eta kohesio irudi handiagoa ematen du.\nElkarrizketetan inprobisatzeko oso erabilgarria da.\nLogika erabiliz ordenatzea ahalbidetzen du (sustraiak-enborra-adarrak-hostoak), garrantziaren arabera eta progresiboki.


31 ikastaro eskainiko dira Biterin 2020-2021 ikasturtean, segurtasun neurri bereziak ezarrita - Berriak - Hernani\n31 ikastaro eskainiko dira Biterin 2020-2021 ikasturtean, segurtasun neurri bereziak ezarrita\nGuztira, 31 ikastaro eskainiko dira Biteri kultur etxean; sei haur eta gazteentzat eta 25, helduentzat. Aldez aurreko izen-ematea irailaren 1etik 8ra bitartean egin daiteke, Biteri kultur etxean, ohiko moduan, eta, aurten, lehen aldiz, internetez ere bai. Segurtasun neurri bereziak ezarriko dira COVID-19a dela eta.\nUrtero bezala, Biteri kultur etxeak ikastaroen eskaintza zabala ekarriko du ikasturtearen hasierarekin batera. Askotariko ikastaroak egongo dira aukeran. Sormena lantzeko helburua dutenak, hala nola, pintura, marrazketa, egur taila, zeramika, altzarien zaharberritzea eta eskulanak. Gorputz espresioari lotutakoak ere izango dira ikasturte honetan: yoga, antzerkia, dantza garaikidea, dantza latinoak, hip hop eta tai chi kung. Eta bestelakoak: patchwork, joskintza eta patroigintza eta argazkilaritza.\nCovid-19 dela eta, 2-3 eta 4-5 urteko haurrei eskainitako “Sormena, emozioa eta giza trebetasunak lantzeko tailerrak” bertan behera geratu dira. Egoeraren bilakaeraren arabera baliteke adin tarte horri zuzendutako eskaintza aurrerago egitea.\nIkastaroetan parte hartu nahi izatekotan, aldez aurretik izena eman behar da. Horretarako parada egongo da irailaren 1etik 8ra bitartean. Kultur etxean bertan eta, aurten, lehen aldiz, interneten bidez.\nIzena ematen dutenen kopurua ikastaroaren plaza kopurua gainditzen badute, zozketa egingo da. Plaza lortzen dutenek matrikula egin beharko dute irailaren 10etik 18ra bitartean.\nIkasturtearen hasiera urriaren 1ean izango da. COVID-19a dela eta, segurtasun neurri bereziak ezarri dira ikastaro guztietan: besteak beste, laza kopurua murriztu da, distantziak bermatu ahal izan daitezen, maskararen erabilera derrigorrezkoa izango da eta sarreran tenperatura hartuko zaie parte-hartzaile guztiei.\nAldez aurreko izen-ematea: irailaren 1etik 8ra\nMatrikulazioa: irailaren 10etik 18ra\nPresentzialki: Biteri kultur etxean, 09:00-13:00 eta 16:00-20:00\nAurten lehen aldiz online egin ahal izango da: web.hernani.eus/kultura edo www.hernani.eus helbideetan.\nCovid-19aren ondoriozko argibideak:\n- Ikastaroetan babes- eta segurtasun-neurriak beteko dira: sartzerakoan tenperatura hartuko da, maskara erabili beharko da, eskuak gel hidroalkoholikoarekin garbitu eta segurtasun distantziak mantendu.\n- Neurri guztiak betetze aldera, ikastaro bakoitzaren ikasle kopurua jaitsi egin da, distantziak mantendu ahal izateko.\n- Egoeraren bilakaeraren arabera gerta liteke ikastaroan zehar egokitzapenak egin behar izatea.\n- Matrikulazioaren kuoten inguruan ere, aldaketak gerta daitezke:\n1.1 Klasea presentzialki emateko aukerarik ez bada eta online ematen bada, matrikularen kuotari % 25eko hobaria aplikatuko zaio.\n1.2 Aforoagatik eta halabeharrez klasea emateko modua mistoa bada (presentziala / online), matrikularen % 100 kobratuko da.\n1.3 Klasea presentzialki edo online ematerik ez bada, denboraldia eten egingo da eta epealdi horri dagokion tasa ez da kobratuko.\n1.4 Aforo mugagatik klase-orduak murriztu behar badira (presentzialki / online / bietan), murrizketaren proportzionaltasunaren arabera murriztuko da tasaren kuota.


Kapitalaren kudeaketarako bozka eta klase borroka\n«En la historia de la sociedad dividida en clases, la revolución es un acto de creación política, mientras que la legislación es el vegetar político inerte de la sociedad. La acción legal de la reforma no tiene impulso propio independientemente de la revolución.»\nBolivar Echeverría. 1979.\nRosa Luxemburgo: espontaneidad revolucionaria e Internacionalismo\nHarrera polemikoa izan du sare sozialetan Russia Today komunikabidean Angela Davis-i egindako elkarrizketan honek esandakoak. Pantera Beltzetako militante historikoak Joe Biden Alderdi Demokratako hauteslearen aldeko botoa eskatu du azaroan Estatu Batuetan izango diren hauteskundeetarako. Ez da harritzekoa alderdi horren aldeko botoa eskatu izana, jakina baita aurreko hauteskundeetan Hillary Clinton bozkatzeko deia ere egin zuela. Aztertzekoa dena bozka hauek eskatzerakoan erabiltzen duen justifikazioa da, kasu honetan, Biden problematikoa dela azaltzen badu ere, masen eskariak seriotasun handiagoz hartuko dituen hauteslea dela defenditzen du, «eraginkortasun handiagoz presionatzeko aukera emango duena». Clintonen aldekoa eskatu zuenean zentzu berean defendatu zuen, lehentasuna Trump gelditzea zela azpimarratuz eta galdu zitekeen guztiak abstentzioaren aukera ukatzen zuela adieraziz. Hau da, txarrenean onena aukeratzearen alde egiten du.\nAlderdi Demokrata Estatu Batuetan klase kapitalistaren onurarako estatu aparatu guztiak kontrolatzen dituen hegaletako bat besterik ez da, 80. hamarkadatik identitate berriak bereganatzeko hautu argia egin duena, bere politika eta balioak Alderdi Errepublikarrarengandik bereizten direla erakutsi nahian. Horrek itxura «progrea» eman badio ere –bere hautagaien ehuneko handi bat emakumeak, afroamerikarrak, homosexualak izanik-, argi dago kapitalismoaren eta inperialismoaren defentsa zurruna egiten duen alderdia dela hau. Hori da Bidens bera problematiko bilakatzen duena eta Davisek bigarren mailako arazo gisa kokatu duena.\nIdeia horrekin ez dut abstentzioaren aldeko kanpaina bat sustatu nahi, izan ere, Aitor Martinezek duela aste batzuk adierazi zuen moduan «programa politiko bat, abstentzioaren aldekoa, adibidez, zuzena izan daiteke, edo okerra». Alta, lantzekoak iruditzen zaizkit aukera txar guztien artean onenari ere bozka ez ematea erabakitzen dutenen aurka sortu ohi diren epaiketa, kritika eta azalpen eskaerak, eztabaida termino politikoetan eta era zintzoan eman beharrean kriminalizazio eta infantilizazioan oinarritzen baita askotan.\nBadaude politika egitea edo politikan parte-hartzea bozkatzearekin parekatzen dutenak eta bozkatzen ez duena etorkizunarekiko arduragabekeriaz jokatzen dabilela adierazten dutenak. Ondorioz, abstenitzea erabaki duena kriminalizatzeko joera nabarmena da, honen kontzientzia-eza edo politikarekiko interes eta seriotasun falta, fenomeno ezberdinen erantzule gisa azalduz. Azken hau VOX-ek eserleku bat lortzearen gertakarian hezurmamitu da oraingoan.\nIraultza zerutik eroriko den gertakari gisara ulertzen duenik ere bada, bitarte horretan daukagun ogi apurra ez galtzeak bozkatzera behartzen duena. Edo iraultza bigarren momentu edo etapa batean kokatzen dutenak aurki ditzakegu, eta beraz, momentuz, existitzen den gizarte-egituraren erreformarekin aski dutenak dira. Egunerokoan langileriak bizitzen jarraitu behar duela eta, hori ahalik eta posizio onenean mantentzea lortuko duten erreforma legalak beharrezkoak direla defendatzen dute, justuagoa izango den gizarte baten izenean. Gizarte justuago baten ideiak noski, modu abstraktuan jende askoren arreta pizten badu ere, ez du arazoaren erroa inondik inora konpontzen eta testuinguruak ahalbidetzen duen garaietan langileriaren sektore txiki baten egoera hobetu badezake ere, sistemarekiko bereizezinak diren krisi garaietan kontrakoa gertatzen da: proletarizazioa.\nAldiz, azken horiek bereizgarri egiten dituena, proletalgoaren interesen alde errealki egituratuko den botere prozesuan lanean diharduten mugimendu horien aurkako jarrera da. Askotan Euskal Herrian lehen pausuak ematen dabilen mugimendu komunistaren existentzia bera ukatzen dute, ez bozkatzearen aldeko jarrera bat hartu duen orori soluzioak eskatzen dizkioten bitartean. Aukerak jada mahai-gainean egongo ez balira bezala. Besteetan, mugimenduaren izatea onartzen badute ere, jarrera sektarioa duen mugimendua dela zabaldu nahi izan dute, mugimenduak indarrak batzeko duen gaitasun kuantitatiboa horretarako eskusa gisara erabiliz. Bien bitartean, sozialdemokraziak bere printzipio guztiak galtzen ditu, gizarteko sektore gero eta zabalago bat forma elektoralean bada ere batu nahian. Ikusi EH Bilduk Sindicato de Estudiantesekin egindako akordioa. Ez dute jendea euren programara batzeko lan politiko bat gauzatzen, kontrara euren programa da gizarte zibilera moldatzen dutena. Horrela, gizartean ondo ikusten denaren araberako bideorri bat diseinatzen dute, jakina izanik gizartearen kontzientzia espontaneoa, klase menperatzailearen kontrolpean dauden mekanismoek osaturikoa dela. Ikuspegi politikoa gizartearen zentzu komunak zanpatzen du.\nBi mugimenduen arteko helburua bere horretan desberdina denaren ideia berriro mahai-gaineratu behar genukeela nabaria da aspalditik. Nekagarria dirudien arren, berriz ere duela mende eta erdi argi utzi zituzten ideiak egunerokotasun handia hartzen du. Erreforma ala iraultza. Guztiz faltsua da erreforma legala denboran luzaturiko iraultza eta iraultza erreforma kontzentratua denaren ideia. Erreforma eta iraultza esentzian dira ezberdinak, ez ditu bakoitzaren iraupenak definitzen. Botere politikoaren bitartez bilatzen den aldaketa historikoak, aldaketa kuantitatiboak nolakotasun eta ezaugarritze berri batean bilakatzea du helburu, hots, gizarte eredu batetik beste baterako trantsizioa du xede. Horregatik, erreforma legalen alde egiten duten horiek, ez dute bide bareago eta luzeago bat meta berdinera, helburu ezberdina dute, egungo izatean aldaketa kuantitatiboak soilik bilatzen dituzte.\nKomunismoaren ikuspegitik ordea, proletalgoaren klase borrokak gizarte burgesa bere osotasunean ukatzen du eta politika zentzu horretan ulertzen du. Itxuran ageri den forma politikoa, bere forma garatuenean estatu demokratiko burgesa dena, diktadura ekonomikoak ezarririko botere politikoaren forma soila da. Eta horrekiko kontrakotasunean ageri da komuniston forma politikoa, hau da, klase borrokaren ulerkera. Beraz, politika gure botere forma eraikitzeko borroka gisa definitu genezake, dominazio ekonomiko hori ezkutatzen duen forma «demokratikoa» gezurtatzeko intentzioz.\nProletalgoaren botere forma eraikitzeaz edo Estatu Sozialista helburu duen programaz ari gara. Kapitalismoarekiko esentzialki desberdina den gizarte forma berri baterako prozesua da, ezinbestean izaera iraultzailea duena. Horrek komunismora bidea forma gradualean ulertzen du, Estatu Sozialista helburu estrategiko gisa izanik, norabide horri erantzuten dion gaitasunen antolakuntza egunerokotasunean garatuz. Hori klase borrokan posizioak irabazten joateko baldintzak hobetzeko taktika delarik, hau da, sektore proletarioen batasun organizatibo eta estrategikorako baldintzak sortzen joatea.\nHorra hor demokrazia termino erreformistetan perfekzionatzeko hautua egiten dutenen eta oinarri iraultzaileen baitan ezarri nahi dugunon artean dagoen bereizketaren demostrazioa. Horrek ez du erreforma bidea forma taktikoan deuseztatzen, baina argi izan behar dugu taktika alde batetik, komunismoak definituriko printzipio politikoek eta bestetik, etengabeko aldaketan dagoen errealitate historikoak definitzen dutela nahitaez. Beraz, Angela Davisek nahitaezko eginbehar gisa ikusten duen bozka ekintzaren idealizazioa alde batera utzi beharko genuke eta eztabaida behar den lekuan kokatu. Aurrez ezarririk dauden lege kapitalistak forma batean edo bestean kudeatuko dituzten aukerei zentralitatea eman baino, hobe luke lege horiek gainditzeko hautua egingo duen indar politikoa antolatzeari gar eta konpromiso berdinez helduko balie. Izan ere proletalgoak onartu ditzakeen ondorio kaltegarri bakarrak, iraultza prozesuak nahi edo ez ekarriko dituenak dira.


Etxebizitza izateko eskubidea lege berriarekin oso mugatuta geratzen da ELAren ustez Eusko Lagebiltzarrak onartutako legeak ez ditu etxebizitzaren inguruko egungo arazoak konponduko. Eskubidea ez aitortzeaz gainera, testua motz edo garatzeke geratzen da atal garrantzitsu batzuetan. Sindikatuaren arabera Etxebizitza Legeak eskubideak bermatu behar lituzke eta egungo egoera errotik aldatzeko aukera eman behar luke. https://www.ela.eus/eu/albisteak/etxebizitza-izateko-eskubidea-lege-berriarekin-oso-mugatuta-geratzen-da https://www.ela.eus/eu/albisteak/etxebizitza-izateko-eskubidea-lege-berriarekin-oso-mugatuta-geratzen-da/@@download/image/DSC_0088.jpg\nELAren ustez Eusko Lagebiltzarrak onartutako legeak ez ditu etxebizitzaren inguruko egungo arazoak konponduko. Eskubidea ez aitortzeaz gainera, testua motz edo garatzeke geratzen da atal garrantzitsu batzuetan. Sindikatuaren arabera Etxebizitza Legeak eskubideak bermatu behar lituzke eta egungo egoera errotik aldatzeko aukera eman behar luke.\nMikel Noval eta Janire Landaluze, arlo sozialeko eta ikerketa bulegoko kideak, aurkeztu dute gaur goizean Bilbon EAEko Etxebizitza Legearen inguruko balorazioa.


Krisalida, tempo di tempo\n« Irene, tempo di adagio | Urregilearen orduak »\nBelandiako autobusa galdu zuen Rosak. Egunean bidaia bakar bat egiten zuen autobusak, batez ere azken sasoietako gertaeren ondorioz, Belandia eta, herri hau inguratzen duten lau mendi muinoetatik landa dagoen munduarekiko lotura erabat eten ez zedin, baina baita ere erabat nahastu ez zitezen zein bata ala besteko biztanleak, nola ohitura ezberdinak horrela gizakiaren azken aurrera pausuak sinesmen zaharrenekin, harrigarri samarrak baitziren gertaera horiek, argibideetatik umezurtz eta entenimendu lojikotik atzerritar. Hala ere, artean egoerak okerrerako lehen pauso bat besterik ez zuela eman esan daiteke, Rosa heldu ondoren eman zituenak ikusirik.\nAutobusa galdu zuen eta auto stop egiten ari zen Rosa, bi maleta handi kamin-bazterrean zituela. Ibaia hurbil zegoen. Ez ten granorik pasatzen Belandiara. Ordu erdia zeraman eta granorik ere ez. Ibai ertzak begiratzen zituen entretenitzeko. Zerbait ikusi zuen. Bertara joan ten. Inoiz ibai ertz batean aurkitzen ez den gauza bat ten. Lepoan zeraman painueloan bildu zuen. Korapiloan ari tela motor hotsa sentitu zuen kaminoan. justuan harrapatu zuen. Auto stop egiteko betarik gabe ia gainera erori zitzaion Rosa. Furgonetak zakar eta azkar frenatu zuen. Rosak atea ireki zuen.\n—Ia ia... —esan zion txoferrak.\nBarkamen zeinua egin zuen Rosak sorbaldak jasoaz.\nMaletak igo eta arnaska eseri zen Rosa. Txoferrak zeharka begiratu zuen emakume urduria. Bular puntak garbi nabari zitzaizkion blusazpian. Hiru botoi askaturik zeuzkan eta sosten zatiak ageri tiren, ezker eta eskubian, bi titien erdira bidean zihoazen zatiak. Fraka bakeroak oso estu zeuzkan, aluaren mugak garbi marrazten zirelarik. Txoferra berotzen hasi zen. Eskua sartu nahi zion blusan behera, eta zakila pottorrean barrura.\n—Ni Karmelo Isasti! —esan zion azkenik.\n—Ni Rosa Grimaldi!\nRosak atzera begiratu zuen. Liburuz gaindika zegoen furgoneta. Mugimendu horretan blusa barrura begiratu zion Karmelo Isastik. Han zeuden bi titi gozo sostenaz estalirik, eta eskua sartzeko gogoa areagotu egin zitzaion. Ez zuten gehiago hitz egin. Karmelo Isastik harri txindor bat bezala zeukan eztarrian, zakilaren presio hura lasaitzen ez zuen bitartean. Barrutik sortzen zitzaion indar hark Rosaren barnean korritu behar zuela agintzen zion. Belandiara heldu ziren. Zubi gainean gelditu zuen Karmelo Isastik furgoneta. Matraila ikutu zion Rosari eskuaz.\n—Aldizkari pornoak ere saltzen ditut, nahi baduzu elkarrekin ikus ditzakegu, gaur ez bada ere, beste egun batean!\n—A bai? —ihardetsi zion Rosak— Nik buru bat daukat painueloan!\nKarmelo Isastik farre egin zuen.\nRosak irrifar egin zion. Mantalean zeukan painueloa. Korapiloa askatu zuen. Lau puntak behera jaitsi zituen. Giza buru bat agertu ten Rosaren mantalean. Ilea, begiak, belarriak, ezpainak, eta lepamotz labur bat.\n«Eta kaskabel-sugea botila handi batean gorde zuen Manuelek, bera jaio aurretik ere taberna hartan ezagutua zen botila batean. Orduraino inork edan ezean eta aurrerantzean ere inork likore hura edango zuen itxaropenik gabe, askara bota eta propio suge kaskabeldunarentzat prestatu zuen botila Manuelek.\nEta sugea tabernako gertakizun eta pasadizoen lekuko erre, isil eta elbarria bilakatu zen, eta begien aurrean ikusten zuen guzia ikasten zuen. Eta mutu mantentzen zituen isatseko ezkiltxoak, Manuelek lagunen aurrean soinua aterarazteko astintzen zuenean batez ere. Eta aldiz, gauean jotzen zuen, bezeroak erretiraturik eta trangak hertsirik zeudenean, Manuel lo hartu ezinean, eztulka eta ohean biraka sumatzen zuenean. Soinuak etxe guzia betetzen zuen, haizea ito egiten zuen, kea irentsi eta alkohol kerua edoski. Soinuak etxe guzia habitatzen zuen, eta Manuel, lehenengo pisuan lo hartu ezinik, ez zen ausartzen bere zakil propioa haztatzera, sugearen gorroto guzia zakil zulotik barrera lerratu eta bere sen hiltzailearen aginduz hozka egin ez zekion. Eta goizaldera ere zakila heldu gabetan egiten zuen pisa, eta leihoa irekitzen zuen tabernako airea garbitu zedin, eta leihoa ireki arte ez zen bere onera etortzen.\nSugeak dena ikusten zuen botila barrutik, eta ikusi zuen egunsenti hartan ere lagun talde hura, liburu arraro hartara begira. Orriak zuri zeuzkan. Ez zuen ezer esaten, baina han zeuden guziak ezerezari begira. Horditurik zeuden.»\nAgoni kanpaiak jotzen ari tiren Nikola zaharra Belana heldu ten arratsalde hartan. Mila urte lehenago a jotzen zituzten kanpaiak mila urte berantago ere, etxekoandreak leihoetara ateratzen ziren hildakoa nor itaunduz eta gero bere bertute onak goraipatuz, bizitzan egin zuen lan guztia besteentzat emana izan zela zehaztuz eta zein amaiera azkarra izan zuen auhendatuz, bezperan jateko zerbait eskatu zuela jakin baitzuen andreetako batek, eta hortik zetorkien harridura, hori baitzen, jatea alegia, heriotzari aurka jotzeko modurik eraginkorrena andre haientzat.\n—Franccesci Bera hil da, medikua! —esan zuten.\nNikola Manuelen tabernara sartu ten, ilunabarrean. Inork ez zuen gogoan Ameriketara partitzeko izan zuen arrazoia, eta inori ez zitzaion axola. Inork ez zion ezer galdetu eta berak ez zion inori ezer argitu. Eta inork ez zuen ikusi gau hartan bere loroa. Eskuan botila bat zuela sartu zen tabernara, beiradura garbi eta gardenduna. Barnean kaskabel-suge bat zekarren. Botila mostradorean jarri zuen .\n—Mila pezeta —oihukatu zuen— eskua botilatik kendu gabe eduki dezakeenarentzat nik zigarro bat erre bitartean!\nArdaila durundatsua sortu zuten hitzok tabernan.\nInork ez zuen errazagoa zirudien apusturik ezagutu. Suge bat botila barruan kortxoz ondo itxia, ez arriskurik, ez akimendurik. Ray Rokorson prestatu zen estreinako. Ray Rokorsonek ez zuen aurkakorik, proban, bere anai bizkiarekin batera, ez herri hartako eta ez ezagunak tiren inongo beste herri eta edozein haranetako zaldiengan. Harri jasotzen ere errege tiren izarren azpian, baina biek batera heltzen zioten aldietan bakarrik.\nMathusalenen urteak kilotan jasotzea lortua zuten, baina bakarka ezin zuten ezta ehuneko bola koskorra ere gerrira eraman.\nNikolak zigarroa piztu zuen. Ray Rokorsonek ezkerra jarri zuen botilan. Segundoak igaro tiren. Kaskabelak salto egin zuen, oñaztarra zirudien, esku gainera. Beiraren kontra zapuztu ten sugea, baina Ray Rokorsonek eskua erretiratu zuen sustoaz. Zigarroa itzali zuen Nikolak eta mula pezetakoa jaso. Ray Rokorson, umildu beharrean arranpalotu egin zen guztien nausen aurrean, eta berriro jokatu zuen, eta berriro jaso zuen ahurra sugearen auskadaz, eta dirugabe gelditu aurrez aproba egin zuen beste hamalau alditan ere ez zuen eskua botilari atxikia edukitzerik lortu sugeak salto egiten zuenean. Eta beti egiten zuen salto suge herrati hark.\nMila pezeta galtzeak ez zuen inor beldurtzen Belandian, eta taberna guziak egin zuen aproba, eta denak jorratu zituen Nikolak. Estreinakoan jasotzeak berriro jartzeko gogoa ematen zuen, bigarrenean tenplea hobekiago kontrolaturik geldi eta lasai egoten asmatuko zuten itxaropenaz, baina zerbaitek huts egiten zuen beti. Erraietatik sortzen zitzaien bizitzeko senak traizio egiten zion buruari. Taberna guzia dirudik gabe utzi zuen Nilolak gauerdirako.\n—Ni falta naiz. Irabazten badut —Manuelek Nikolari begiratu zion— zuk ordainduko dituzu guztien kopak!\nNikola zigarro berri bat pizten hasi zen.\n—Bestela, urte guzian debalde daukazu taberna hau!\nZigarroa keetan jarri zuen Nikolak eta kokotsaren zeinu batez botila erakutsi zion.\nManuelek botila oratu zuen gotorki, sendo, emakume lerden baten pantorrilari helduko balio bezala. Baldintza bakarka begirik itxi ezina ten. Manuelek ez zituen itxi baina inork ezagutzen ez zion abilidade bat erakutsi zuen. Barnealdera jiratu zituen, eta hilotzei bezala, zuri zurian gelditu zitzaizkion. Mingarria behar zuen izan, eta ez zegoen asko agoantatzerik horrela. Segundoak aurrera, sugea mugitu egin zen. Burua atzera bota zuen. Buztana mugitu zuen. Kaskabela soinu bizian jarri zitzaion. Salto egin zuen. Manuelek ez zuen botilatik soltatu, ezta sugearen hurrengo bi jauzialdietan ere. Nikolari zigarroa ahitu zitzaion eta lurrera jaurti zuen apustua galdutzat emanaz.\nJendilajeak bizkarrera jaso zuen Manuel, eta estrapozo batean botila lurrera joan ten. Hautsi eta sugea tabernaren erdian gelditu ten, guziei begira, askatasunean egoteaz harriturik bezala. Nikolak isiltasuna eskatu zuen. Iparragirreren abesti bat xuxurlatu zion eta sugea lozorroan kiribildu zen. Kontuz-kontuz hartu zuen Nikolak eta beste botila handi batean gorde zuen Manuelek kaskabel-sugea.\nTabernakideei jorratutako dina guzia mostradorera atera zuen Nikolak, eta azken txipi txapak amaitu arte lasai edateko eta puruak erretzeko agindu zuen. Guziak mozkortu ziren, eta Nikolak, inork ez zekien seguru non arraiotik, nonbaitetik atera zuen liburu bati begira harrapatu zituen egun txintak Manuelen tabernatik mugitu ere egin gabe. Ez zuen ezer jartzen, ez ezer erakusten, ez deusik kontatzen liburuak. Orriak zuri-zuri zeuzkan, baina han, korroan eta horditurik, zentzu infinitua aurkitzen zioten idatzi gabeko lerro bakoitzari eta kontakizun liluragarriak hausnartzen inoiz idatzi gabeko komatxoen artean, zeta urdinak estaltzen zuen inork deskribatu gabeko musua eta behe-lainoak aurresaten arrisku ikustezina. Horditurik zeuden.


Soka erakusketa eta dantza-ekitaldiak Dantzan Biharrianen — dantzan.eus\nHemen zaude: Hasiera › Komunitatea › Dantzan › Soka erakusketa eta dantza-ekitaldiak Dantzan Biharrianen\nSoka erakusketa eta dantza-ekitaldiak Dantzan Biharrianen\nSoka, euskal dantzaren urratsetan erakusketa. Argazkia: Johan Morin - eke.eus\nUrriaren 31tik aurrera irekita izango ditu ateak Soka erakusketak Eibarren. Biharrian Dantzan egoitzan izango dugu Soka, euskal dantzaren urratsetan erakusketa multimedia. Erakusketarekin batera zenbait jarduera antolatu dira, bisita gidatu bat Oier Araolazarekin, bisita dantzatu bat Patxi Labordarekin eta dantza eta sorkuntzaren inguruko gogoeta saio bat Juan Antonio Urbeltz eta Iñaki Arregirekin.\nBiharrian Dantzan, Eibar.\nAzaroak 4, astelehena, 19:30ean\nAzaroak 21, osteguna, 19:30ean\nAbenduak 12, osteguna, 19:30ean\nSoka, euskal dantzaren urratsetan erakusketa, Euskal Kultur Erakundea (eke.eus). Argazkia: Johan Morin.\n"Soka, Euskal Dantzaren Urratsetan" izeneko erakusketa multimedia honek 150 metro karratutan euskal dantzari begirada zabal eta sakona eskaintzen dio 400 bat ilustrazio (artxibo bideoak, elkarrizketa zatiak, soinu zatiak eta artxibo irudiak), zazpi bideo sorkuntza original, 14 ukipen-pantaila, formatu handiko 7 HD telebista, 6 koadro digital, 15 ordenagailu eta 9 irakurgailuren bitartez, eta lau hizkuntzatan: euskaraz, frantsesez, gaztelaniaz eta ingelesez.\nErakusketa Euskal Kulturaren Erakundeak (EKE) eta Gipuzkoako Foru Aldundiak produzitu dute eta Biarritzen, Donostian, Bilbon, Gasteizen, Iruñean, Maulen, Baionan, Zarautzen, Getxon, Bordelen eta Pauen izan da besteak beste ikusle arrakasta handiz leku guztietan. Egoitza nagusia Eibarren duen Dantzan elkarteak ere parte hartu zuen erakusketaren edukien prestaketan eta orain Gipuzkoako Diputazioaren laguntzarekin Dantzanen egoitza berrian, Biharrian-en ikusi ahal izango da erakusketa sei astez.\nErakusketa: Soka, euskal dantzaren urratsetan\nDatak: 2019ko urriaren 31tik abenduaren 15era\nLarunbat, igande eta jai-egunetan 11:00-13:00 eta 17:00-20:00 bitartean\nTokia: Biharrian Dantzan, Ubitxa 16-18 behea. 20600 Eibar\nKontaktua: 943 53 04 40 dantzari@dantzan.com\nDantzan elkartea 2002an sortu zen dantzan.eus (dantzan.com hasieran) kudeatzeko. Gaur egun euskal dantzaren inguruko informazioa, albisteak, bideoak, agenda eta bestelakoak sareratzen dituen dantzan.eus webguneaz gain, dantzaren lotutako beste zenbait jarduera burutzen dira elkarte honetatik, adibidez:\nEuskal dantza irakasleen formaziorako jarduerak antolatu eta eskaintzen ditugu Gipuzkoako Foru Aldundiaren Dantzan Ikasi programaren bidez.\nGipuzkoako Dantzagunearen kudeaketan parte hartzen dugu Dantzaz elkartearekin eta Eragin enpresarekin batera osatzen dugun Ondare2.0 Aldi Baterako Enpresa Elkartearen bidez.\nEuskal dantzaren artxibora begira euskal dantzaren milatik gora bideo-zinta digitalizatu eta dokumentatu ditugu.\nOndare immateriala inbentariatzeko lanetan euskal dantzen fitxak egiten parte hartu dugu.\nEuskal dantza eta kultura tradizionalaren inguruko hitzaldiak eskaintzen ditugu.\nHainbat dantza ekitaldiren antolaketa eta kudeaketan parte hartzen dugu, hala nola Gipuzkoako Urrezko Dominaren ezpata-dantza Gipuzkoako Diputazioaren eskariz eta Ikerfolk elkartearekin elkarlanean edo Gaztemundu Dantzan programa, Eusko Jaurlaritzaren enkarguz, besteak beste.\nDantzarekin lotutako aholkularitza, informazio eta dokumentazio zerbitzua eskaintzen dugu, bai emailez, bai telefonoz (943 53 04 40), bai Eibarren (Ubitxa 16 behea) dugun bulego nagusian.\nDantzanen jarduerak oihartzuna du beste eremu eta medioetan, eta besteak beste Irulegi irratiarekin lankidetzan aritzen gara dantza-kontuan uhinetan zabaltzen.\nDantzan elkartea 2020an: dantza sustatu eta hedatzeko lanak\nUbitxa 16-18, behea // 20600 Eibar (kokapena)\n+34 943 53 04 40\nIker Tubia Barberia on Dantza-kontuak Irulegi irratian


Gelan sartzeko zirrikittu bat. Nahi dugunean eta nahi dugun tokitik.\nGURE LANEN TXOKOA\nTxoko honetan gelarako prestatu beharreko lanak, gaiak, aurkezpenak aurkituko dituzue. Lana burutzeko jarraibideak eta baita datak ere.\n5. MAILA 2013-2014\nMaiatzak 30: Ipuin kolaboratiboa amaitua\nMaiatzak 12: HISTORIAURREA webquesta.Driven aurkezpena egina eta jendaurreko aurkezpena.Wikian lanak eta bideoak.\nAbenduak 18: Unibertsoa webquesta egina. INGURUNEko talde lana egina eta jendaurreko aurkezpenak.\nOtsailak 6 Jules Verne/ A. de Saint Exupery- ren biografia\nOtsailak 17 : Zientzia fiktziozko ipuina idatzi. Ariketaren deskribapena irakurri. .Akaso ongi etorriko zaizkizu ipuina hasteko eta amaitzeko esapide batzuk.Klikatu eta ikusi HEMEN. Hau ere ongi etorriko zaizuIRAKURRI lanari ekin baino lehen.\nIrailak 21: Leku baten deskribapena egiteko hementxe daukazu ariketaren deskribapena.\nUrriak 8 : Irakurri berri duzun liburuaren iruzkina egiteko hementxe daukazu ariketaren deskribapena.\nAzaroak 26: Euskal pertsonaia baten biografia egin.Hementxe aurkituko duzu ariketaren deskribapena.\nUrtarrilak 21: Albiste bat idatzi. Hementxe aurkitudo duzu albistearen prozedura.\nApirilak 16: LAN ETA LAN IPUINA....AUZOLAN .Akaso ongi etorriko zaizkizu ipuina hasteko eta amaitzeko esapide batzuk.Klikatu eta ikusi HEMEN. Hau ere ongi etorriko zaizuIRAKURRI lanari ekin baino lehen.\n5. MAILA 2011/2012\nAzaroak 11 : Ekosistemen hormairudiak eta jendaurreko aurkezpenak. Ekosistemak dossierra\nAbenduak 20: Euskal Herriko Gabonei buruzko idazlana. Ariketaren deskribapena.\nOtsailak 8 : Zientzia fiktziozko ipuina idaztea+ Jules Verne/ A. de Saint Exupery- ren biografia idatzi. Ariketaren deskribapena irakurri.\nAkaso ongi etorriko zaizkizu aholku batzuk eta HEMEN dituzu, ipuinak hasteko eta bukatzeko esapide mordo bat. Ikusi eta ikasi!!!\n4.- Ekainak 11: Liburu baten iruzkina. Honatx hemen ariketaren deskribapena.Ongi irakurri eta animo!!!\nnagore izal 12/1/29 17:32\noso zaila izan zen,baina azkenean oso ongi egin genuen,edo hori pentsatzen dut...\nAnonimoa 12/5/2 20:40\nane ezduzu agenda eguneratu bear???\nLan au aspaldikoa da\nAnonimoa 13/11/13 14:26\nEa biharko antzerkia gustokoa duzuen.\nAnonimoa 13/11/22 13:50\nKaixo Ane naiz. Asteburua ondo pasa\nKLIKTAWIK 5. A\nKLIKAWIKI 5. B\nIP MENDIGOITI Ikastetxe Publikoa\nLH 1 MENDIGUNE\nGREZIAR ARTISTA BIKAINAK GARA... hurrengo egunetan argazki gehiago jarriko ditugu\nLH 2 MENDITTONTTOR\nPrimary 5th & 6th grades Olympic Stadiums and pools exhibition, Project-Based Learning groupwork\n1. Hiruhilekoan lan asko egin dugu, asko disfrutatu dugu, asko ikasi dugu,....\nAUDIO IPUINAK (1)\nEskolarteko Txapelketa (3)\neuskal jaia (4)\nHAURRAREN EGUNA (1)\nIKT/ TIC (2)\nIRAKURRIAREN ULERMENA (1)\nZE BERRI (1)\nARTXIBOA January 2017 (1) December 2015 (1) October 2015 (1) June 2015 (1) April 2015 (2) March 2015 (1) February 2015 (2) December 2014 (3) November 2014 (1) August 2014 (1) July 2014 (2) June 2014 (3) May 2014 (2) April 2014 (4) February 2014 (4) January 2014 (3) December 2013 (2) November 2013 (3) October 2013 (1) September 2013 (2) June 2013 (3) May 2013 (5) April 2013 (3) March 2013 (2) February 2013 (1) January 2013 (3) December 2012 (3) November 2012 (3) October 2012 (2) September 2012 (1) August 2012 (2) July 2012 (1) June 2012 (3) May 2012 (1) April 2012 (1) March 2012 (2) February 2012 (2) January 2012 (4) December 2011 (10)\nZURE GUSTUKO BLOGA BADA, HARPIDETU NAHI?\nEskerrik asko zure bisita honengatik!


Txangoa egin genuen Ekainberrira, antzinako gizakiez gehiago jakiteko. Bueltan Zestoan ekaitzak harrapatu eta pilotalekuan hartu genuen aterpe. Bat-batean, lur azpiko orro batek egin zigun ongietorria: sakona, gordina eta batez ere irmoa. Orduan jakin nuen herri lasai eta eder horrek, inork aurreikusi ez zuen eszena indie aberatsaz gain –hori beste egun baterako misterioa–, baduela antigoaleko beste herri bat ezkutuan, azpian, antzinako gizakietatik transmititutako jakinduria eta balioak gordetzen ahalegintzen dena; eta hor diraute batzuek lur azaleko suge, gezur eta gerretatik salbu momentuz.\nEta hala jakin nuen Zestoako Rodeo taldeak 2014tik diharduela Kaliforniako desertuan naturarekin bat eginda lurraren orro sarkorrena atera zuten John Garcia eta haren enparauen esentzia hona ekarri eta biderkatzen. 2017an stonerra, rocka eta melodiak batzen zituen diskoa eman zuten argitara. Baina azaleko piztiak ikusita lur azpira jaitsi dira berriro antigoaleko herri honen kontzeptua ipar duten kanta berriak, landuak, zizelkatuak idatzi eta erditzera.\nDilmun da emaitza, gogoz, mimoz eta erraietatik erditu dutena. Hegan stoner indartsu eta pisutsua da, riff oso landuak eta trinkotasun hori apurtzen duen ahots garbi eta melodikoarekin. Karkenish stonerra eta ekialdea batzen dituen instrumentala. Lur xurgatuak metal detektagailuan trabatuta gelditzeko moduko stoner azkarra. Ikusi eta ukatu abesti borobila, stonerraren pisua, 70eko hamarkadako rock jostariarekin ezkondu eta ahotsean Aitor Gorosabel inspiratuena gogora ekartzen duena. Tiamat espaziala, intrigantea eta iluna da, Dut gogoraraziz. Dilmun Dave Wyndorf-ek idatzi ahal zuen piezatzarra. Borrokaren hatsa Subari Shock-en ahotsak borobildutako stoner-rock kañeroa. Entzun LTTko Josebak biderkatutako abesti borobil eta sentikorrena, anitza. Marduk ekaitzaren sorrera eta eztanda irudikatzen duen pasarte anbientala. Sugeak iragan heavya antzematen uzten duen stoner trumoia. Gure bide galduak Benito Lertxundiri eta belaunaldi bati gorazarrea. Eta, bukatzeko, Hey jolas instrumental kiribildua.


Cotiella | Euskal-Herria.Org\n»Cotiella (ibilbidea) »Cotiella 1.eguna: Saravillo - Armeña (track) »Cotiella 2.eguna: Armeña - Cotiella - Saravillo (track) »Cotiella (mendi)\nSaravillo herrian (1.000 m), GR-15 bidea hartuko dugu ekialderantz (Barbaruens eta Seira herrietarantz) eta “Lavasar” deituriko aterpetxo/txabolara (1.920 m) iritsiko gara. ( 3 ordu ?) Txabola honetan mahaitxoa eta banku luze bat dagoz baina literarik ez. Ura, minutu gutxira dagoen errekatxotik hartu daiteke, baina purifikatu beharra luke, goraxeagoko belardietan behiak dabiltza eta. Honaraino iristen da baita ere Saravillotik pista bat. Ondorioz auto eta paseotxoak egitera igotako jendea aurkituko ditugu.\nAterpetxo honetatik, hego-ekialderantz joko dugu eta 20/25 minutuan “Ibon de Plan” edo “Basa de la Mora” aintzirara (1.900 m) iritsiko. Oso leku polita, baina zoritxarrez, autoz etorritako turista guztiak bertan daude.\nAintzira hasten den lekuan ekialdeko maldan gora doan bidexka bat bilatuko dugu. Eta 2.050 metroko garaierara iristean, hego-ekialdera dagoen Colladeta del Ibon (2.351 m) leporantz jotzen du.\nLepo hau zeharkatu ondoren, norabide bereko ibarretik jaisten hasiko gara, baina 700 bat metrora berriro eskuinetara joko dugu eta lepotxo bat igaro (Paso de las Garzas, 2.220 m). Orain hego-mendebalderantz dugun “Circo de Armeña”rantz jaisten jarraituko dugu eta halaxe “Refugio de Armeña” aterpetxora (1.860 m) iritsiko gara.\nOso leku polita eta aterpetxoa ere oso atsegina. Zaindaririk gabekoa noski, baina nahiko hornitua; 10 bat lagunentzako mahi eta aulki eta 20 bat lagunentzako litera koltxonetekin. Gainera, 10 bat minutuko bide lau polit batetik, “Ibon de Armeña”ra iritsi liteke.\nBigarren egunean, hego-mendebalderantz dagoen “Circo de Armeña”tik gorantz, ahal den neurrian “cairn”ak jarraituz, “Collado de Cotiella”ra (2.664 m) iritsiko gara (2:30 ordutik behera), azken metroak trepada erraz bat delarik. Tontorra ipar-mendebaldean gainean dugu. Gandorretik ere joan omen liteke trepada bat eginez, baina harria oso txarra eta hautsia omen dago. Beraz motxila astunarekin eta bakarrik nenbilela kontuan izanik, nahiago mendebaldera ordu erdira dagoen “Colladeta de las Neiss” (2.713 m) jarraitu.\nHemendik tontorrera (2.912 m, ipar-ekialdera), beste ordu erdi eskas.\nOrain mendebaldera dagoen “Entremon” edo “Ereta de las Brujas” deituriko belardi karstiko zabalera jaitsiko gara. Tontorretik zuzen beherantz mendebalderantz 300 bat metro jaitsita (harritza desatsegina, agian ez aukerarik onena), gero ipar.mendebalderantz ahal den lekutik, “Ereta”raino eta gero ere norabide bera jarraituko dugu “Ereta” eskuinetik inguratuz, noiz behinka eta uste uste gabe kairn batzuk aurkituz, aurrean ikusten den tontor bat (Pico Mobisón Gran) mendebaldetik inguratu arte. “Ereta”ren zeharkaldi hau. 2.400 eta 2.300 metroko garaieran dago.\nAipatutako “Pico Mobisón Gran” ezkerretik inguratzean, lautada atzean utzi eta balkoi gisako bidea da eta laster abereentzako aska bat igaro eta gutxira, ezkerretara beherantz egiten du bideak, hantxe behe-behean ikusten den “Santa Isabel” deituriko aterpetxora (1.535 m), izen bereko mendi-lepo batean. Aterpe honek, mahaia, bi banku luze eta bi lagunentzako litera dauzka eta atzealdean, aska handi bat eta bera betetzeko iturri bat, baino oso ur gutxi ateratzen zela (abuztu erdian). Tontorretik Santa Isabelera ia 4:30 ordu.\nHonaraino pista iristen da Saravillotik, baina herri horretara jaisteko, mendiko bidetik nahi nuen, beraz hantxe hasten den bidetik jarraitu nuen. Beherago berriro pistara ateratzean, metro batzuk pistatik eskuinetara eginda, berriro ezkerretara beherantz bidexka bat aurkitu eta handik jarraitu nuen, baina gero ikusi nuen ez zela aukera zuzena izan. Mapetan agertzen denez, pixka bat aurrerago jarraitu behar nuen pistatik egitako bidea hartzeko. Nik hartu nuena, erreka tarte lehor batean bukatu eta bertatik jarraitu behar izan nuen eta Saravillo herriaren sarreran bidearekin bat egin. Santa Isabeletik 1:00 ordu\nOharra: lehenengo eguneko denborak ez dauzkat errejistratuak eta ez naiz ondo oroitzen. 9:30 aldera hasi nintzen eta 15:30 aldera iritsi? 14 km eta 1.450 m. igoera metatua. Bigarren egunekoa luzeagoa da. 7:00 aldera hasi eta 17:00 aldera iritsi, 17,5 km eta 1.100 m. igoera metatua


107. zk., 2019ko ekainaren 7a, ostirala\nPDF (366 KB - 15 orri.)\nSPRI – ENPRESEN GARAPENERAKO EUSKAL AGENTZIA\nEBAZPENA, 2019ko maiatzaren 28koa, SPRI – Enpresen Garapenerako Euskal Agentziako zuzendariarena, zeinaren bidez onartzen eta argitaratzen baitira «Zibersegurtasun industriala» laguntza programa arautzen duten oinarriak, eta beketarako deialdia egiten baita.\nHorri dagokionez, SPRI – Enpresen Garapenerako Euskal Agentzia hainbat ekintza garatzen ari da 2020ko Euskadiko Agenda Digitala bultzatzera bideratuta. Besteak beste, aipagarriak dira euskal enpresetan Informazioaren Gizartearen eta Zibersegurtasunaren garapena bultzatzen saiatzeko laguntza programak.\nOndorioz, Laguntza Programa hau Zibersegurtasuna, industri enpresetan eta antzekoetan, bultzatzeko helburu nagusiarekin diseinatu da.\nLehenengoa.– SPRI – Enpresen Garapenerako Euskal Agentziaren Estatutuak onartzen dituen eta, beraz, SPRI – Enpresen Garapenerako Euskal Agentziaren organo nagusien funtzioak arautzen dituen azaroaren 13ko 160/2018 Dekretuan ezarritakoaren arabera, «Zibersegurtasun Industriala» Laguntza Programari dagozkion oinarri arautzaileak eta deialdia onartzea, zeintzuen edukia atxikita baitago Ebazpen honen I. eranskinean.\nBigarrena.– Euskadiko Ogasun Nagusiaren Antolarauei buruzko Legearen Testu Bateratua onartzen duen azaroaren 11ko 1/1997 Legegintzazko Dekretuaren 49.2 artikuluari jarraiki, «Zibersegurtasun Industriala» laguntza programaren oinarri arautzaileak onartzen dituen Ebazpen hau osorik argitaratzea Euskal Herriko Agintaritzaren Aldizkarian.\nBilbao, 2019ko maiatzaren 28a.\nZIBERSEGURTASUN INDUSTRIALA PROGRAMA\n«Zibersegurtasun Industriala» programa bat dator Euskadiren Agenda Digitala 2020 (AD@2020), Informazio Gizartea Garatzeko Plan Estrategikoan definitutako jarduera-politikekin. Agenda hori programako Zuzendaritza Batzordeak onartu du, eta Batzorde hori osatzen dute Informazio Gizartearen kudeaketan eta sustapenean eskumenak dituzten Eusko Jaurlaritzako Sail guztiek.\nAD@2020 plana 4 jarduera-ardatzetan egituratuta dago, eta horien barruan 11 erronka handi finkatu dira. Erronka horiek erdiesteko, AD@2020 planak bere baitan hartzen ditu 60tik gora ekintza zehatz (laguntza programak, zerbitzuak eta askotariko ekimenak). Ekintza horietako lauri «Ekintza Bereziak» izena eman zaie. Hauek dira AD@2020 planaren ardatzak:\nSPRIk hainbat ekintza garatzen ditu erronka horiek erdiesteko. Zentzu horretan, AD@2020 planaren Zuzendaritza Batzordeak, 2017ko azaroaren 7ko bileran erabaki zuen Zibersegurtasunari buruzko 5. «Ekintza Berezia» sartzea Agendan. AD@2020 plana egitean 4 Ekintza Berezi azpimarratu ziren, horretarako kontuan hartu zirelarik beren berrikuntza-gradua, inpaktua, trakzio-indarra, transbertsalitatea eta inpaktu komunikatiboa. Argi dago Zibersegurtasuna garrantzi handiko joera bilakatu dela azken urteotan, batetik, sarera konektatutako gailuen kopurua esponentzialki hazi delako eta, bestetik, hainbat gertakari kritiko jazo direlako, zeintzuek arriskuan jarri baitituzte mundu osoko enpresak, administrazioak eta negozioak.\nHala, Zuzendaritza Batzordeak onartu zuen Zibersegurtasuna sartzea AD@2020 planaren bosgarren Ekintza Berezi gisa, «Basque CyberSecurity Centre – BCSC martxan jartzea» izenburupean. Ildo horretatik, laguntza programa berri hau bat dator BCSCren jarduerekin eta lehentasunekin.\nOndorioz, Laguntza Programa honen lehentasunezko helburua da Zibersegurtasun Industriala bultzatzea Euskadiko enpresa industrialetan. Esan beharra dago, Programa hau, SPRIko Dirulaguntza Plan Estrategiko barruan dagoela.\nEusko Jaurlaritzako Ekonomi Garapen eta Azpiegitura Sailaren helburuekin bat etorriz –Basque Industry 4.0 Estrategian eta Euskadiren Agenda Digitala 2020 planean jasota daudenak–, programa honen xedea da bultzada bat ematea Zibersegurtasun Industrialari, batik bat enpresa industrialetako IT/OT inguruneetan (Information Technology/Operational Technology) zibererasoetatik babesteko sistemen konbergentzia eta integrazioa lantzen duten proiektuei.\nb) Erakundearen izena, Identifikazio Fiskalerako Zenbakia (IFZ) eta baltzuaren helbidea.\ne) Egunean egotea Ogasunarekiko eta Gizarte Segurantzarekiko edota haren kolaboratzaileekiko zerga betebeharretan, eta baita ere Eusko Jaurlaritzarekin dauzkan betebeharretan, eta ez izatea iraungitako, erreklamatutako edo ordaindu gabeko zorrik SPRI taldeko edozein enpresarekin.\nh) Arau honen 6.2.d) artikuluan aurreikusitako egoeraren batean ez egotea.\nj) Konpromisoa hartzea araudi honen 9.5 artikuluan adierazitakoa betetzeko.\n4.– Enpresa industriala: manufaktura arloko enpresa industrialak, bai eta Sorkuntza eta Kultura Industrietako enpresak, baldin eta beren jarduera nagusia arlo hauetako batean garatzen badute: ikus-entzunezkoak, bideo-jokoak, moda eta produktu, prozesu eta zerbitzuen diseinua. Hauek dira jarduera horien definizioak:\n5.– Kanpoko aholkularitza edota ingeniaritza espezializatuko gastu eta inbertsioak. Aurkeztutako proiektuaren eremuan adituak diren eta proiektua aurrera eraman behar duten kanpoko enpresak azpi-kontratatzeko gastua. Proiektuari lotutako software eta hardware inbertsioak.\n6.– Laguntzaren intentsitatea. Laguntzaren zenbatekoa, gastu edo/eta inbertsio hautagarrien gehienezko aurrekontuen ehunekoaren arabera.\n7.– Baimena SPRIri ziurtagiriak eska diezazkien Gizarte Segurantzako Diruzaintza Nagusiari, Zerga Administrazioko Estatu Agentziari eta Araba, Bizkaia nahiz Gipuzkoako Foru Aldundiei, ziurtagiri horien bidez bermatzeko ordezkatutako enpresak zerga administrazioekiko eta Gizarte Segurantzarekiko betebeharrak betetzen dituela eta alta emanda dagoela Jarduera Ekonomikoaren gaineko Zergaren dagokion epigrafean edo epigrafeetan. Horrela, aurkeztutako laguntza eskaerak aztertu edota ordaindu ahal izango dira, azaroaren 11ko 1/1997 Legegintzazko Dekretuaren 50.3 artikuluari jarraiki, zeinak Euskadiko Ogasun Nagusiaren Antolarauei buruzko Legearen Testu Bateratua onartzen baitu.\n1.– Programa honen xederako, hots, dirulaguntzak emateko erabiliko diren baliabide ekonomikoak 550.000 eurorainokoak dira, eta, Sociedad para la Transformación Competitiva-Eraldaketa Lehiakorrerako Sozietatea, S.A. sozietateak bere aurrekontuetan horretarako sortutako zuzkiduretakoak izango dira, zeintzuk sartuta baitaude Euskal Autonomia Erkidegoko Aurrekontu Orokorretan.\na) Jarduera industrialeko zentro bat edukitzea Euskal Autonomi Erkidegoan.\nc) Enpresa egunean egotea Gizarte Segurantzako Diruzaintza Orokorrarekiko eta bere kolaboratzaileekiko zerga betebeharretan, eta baita ere Eusko Jaurlaritzarekiko betebeharretan, eta ez izatea iraungitako, erreklamatutako edo ordaindu gabeko zorrik SPRI taldeko edozein enpresarekin.\ne) Ondoko egoeraren batean ez egotea.\n3.– Laguntza eskaerak aurkezten diren unetik likidaziora arte, laguntzen onuradun izateko baldintzak bete beharko dira.\nDiruz laguntzeko moduko ekintzak izango dira manufakturako enpresa industrialek edota produktu industrialak diseinatzen eta muntatzen dituzten enpresek egiten dituzten Zibersegurtasun Industrialeko proiektuak, baldin eta arlo hauetakoak badira:\n1.– Zibererasoetatik babesteko sistemen konbergentzia eta integrazioa IT/OT inguruneetarako (Information Technology/Operational Technology). Arkitektura seguruak diseinatu eta exekutatzea eta, hala badagokio, sare industrialen segmentazioa gauzatzea.\n2.– Produkzio lantegiko ekipo industrialetarako –beharrezkoak direnak ekipoen mantenimendurako, kontrolerako eta operazioetarako– urruneko OT sarbideen sekurizazioa, lan horiek gero eta sarriago egiten direlako urrunetik.\n3.– Informazio/datu industrialen sekurizazioa. Antolakundetik kanpoko pertsonek eginiko auditoretzak eta eraso-simulazioak, eta konpainiako datuetarako sarbide-maila desberdinak dituzten barne profilen auditoretzak.\n4.– Produkzio lantegietako software industrialaren zibersegurtasuna ebaluatzea eta hobetzea.\n5.– Enpresa industrialetako langileak zibersegurtasunaren inguruan kontzientziatzeko ekimenak.\n6.– Manufaktura industriak zibersegurtasun industrialaren arloan duen egoeraren diagnostikoa egitea eta ekintza plan bat prestatzea Zibersegurtasuna hobetzeko. Arrisku industriala eta ahultasun industriala aztertzea. Sistema industrial kritiko bateko elementuen inbentarioa egitea. Intrusio industrialeko test bat egitea. Ahultasunak aztertzea webeko aplikazioetan. Haririk gabeko komunikazio industrialen auditoretzak egitea.\n7.– Zibersegurtasun industrialeko estandarretara egokitzea. Ondoko hauek kudeatzea: Iso27001 arauak, Segurtasun Eskema Nazionala, PIC (Azpiegitura Kritikoen Babesa), zibersegurtasun prozesuaren etengabeko hobekuntza eta antzekoak.\n8.– Eremuak eta konduktuak modelatzea Zibersegurtasun Industrialeko proiektuetan.\n9.– Perimetroko segurtasun gailuak eta beste gailu industrial batzuk (Switches, zundak, Appliances, firewall industrialak, PLCak, e.a.) monitorizatzea.\n10.– Manufakturako enpresa industrialen zibersegurtasun-maila esanguratsuki hobetzeko eta gerta daitezkeen eraso mota desberdinekiko arriskua eta ahultasuna murrizteko beste proiektu batzuk.\nEz dute dirulaguntzarik jasoko artikulu honetan azalduta dauden eta erakunde onuradunaren katalogora biltzen diren produktu edo zerbitzuek.\nNolanahi ere, ez da diruz laguntzeko moduko ekintza izango Europar Batasuneko beste Estatu kide batzuetara edo hirugarren herrialdeetara esportatzea, eta ondorioz, Programa honen esparruan emandako dirulaguntzek ezingo dute lotura zuzenik izan esportatutako kopuruekin, banaketa-sare bat sortu eta ustiatzearekin edota esportazio jarduerarekin lotutako bestelako gastu arruntekin.\nPrograma honen esparruan emandako dirulaguntzek ezin dute baldintza bezala jarri bertako produktuak erabiltzea inportatutakoak erabili beharrean.\na) Laguntza eskaera SPRIn aurkezten denetik aurrera eta data horren ondorengo 12 hilabeteetan sortuak edo fakturatuak izan behar dute. Orobat onartuko dira 2019ko urtarrilaren 1az geroztik hasitako proiektuen laguntza-eskaerak aurkeztu aurretik sortu edo fakturatutako gastuak, baldin eta eskaera horiek aurkeztu badira araudi hau Euskal Herriko Agintaritzaren Aldizkarian argitaratu eta bi hilabeteko epean.\n3.– Fakturan aplikatutako Balio Erantsiaren gaineko Zerga ez da gastu hautagarria izango.\nb) Enpresak eta horien langile zein laguntzaileak ez dira egongo SPRIren deshomologazio-prozeduretan.\nGastu eta inbertsio hautagarriak baloratzeko, honako irizpideak izango dira kontuan:\n– «Onartutako gehienezko aurrekontua», portzentajeak aplikatzeko eta dirulaguntza kalkulatzeko erabiliko dena, aurreko puntuan azaldutako bi kontzeptuen (aholkularitza edota ingeniaritza gastuak, eta hardware eta software gastuak) batura izango da. Hardware eta software gastuetarako gehienezko zenbatekoa «onartutako gehienezko aurrekontuaren» % 80koa izango da.\nErakunde eskatzaileak aurkeztutako guztizko aurrekontuak gutxienez % 20 bideratuko du Aholkularitza edota Ingeniaritza lanetara. Aurkeztutako guztizko aurrekontuak % 20 baino gutxiago bideratuko balu Aholkularitza edota Ingeniaritza lanetara, gainerako partidak (Hardwarea eta Softwarea) egokituko dira eta aurkeztutako guztizko aurrekontua murriztuko da, Aholkularitza edota Ingeniaritza lanei esleitu dakien aurkeztutako guztizko aurrekontuaren guxienez % 20.\nHizkuntzen Kudeaketako Bikain Kalitate Ziurtagiria –enpresan euskararen erabilera, presentzia eta kudeaketa akreditatzen duena– aurkezten duten enpresek % 5eko dirulaguntza gehigarria jasoko dute.\nHona hemen «proiekturako onartutako gehienezko gastu eta inbertsio aurrekontuen» gaineko dirulaguntza portzentajea (artikulu honetan bertan azaldu bezala) diruz lagundu daitezkeen hiru kontzeptuetako bakoitzean % 50koa izango da.\n1.– Aurreikusitako laguntzak jasotzeko baldintzak betetzen dituzten erakundeek laguntza eskaera egiteko formularioa bete beharko dute SPRIren web-gunean.\n4.– Laguntza-eskaerarekin batera agiri hauek aurkeztu behar dira:\n– Detektatutako arazoa/premia. Lortu nahi diren helburuak.\n– Ezarriko den Zibersegurtasun Industrialeko konponbidearen azterketa zehatza. Proiektuan erabiliko diren teknologiak.\n– Egin beharreko zeregin bakoitzarentzat balioetsitako ordu kopurua (dedikazioak).\ne) Enpresaren «negozio-plana», baldin eta enpresa laguntza-eskaera aurkeztu aurreko 12 hilabeteetan eratua izan bada.\nf) Baimena SPRIri ziurtagiriak eska diezazkien Gizarte Segurantzako Diruzaintza Nagusiari, Zerga Administrazioko Estatu Agentziari eta Araba, Bizkaia nahiz Gipuzkoako Foru Aldundiei, ziurtagiri horien bidez bermatzeko ordezkatutako enpresak zerga administrazioekiko eta Gizarte Segurantzarekiko betebeharrak betetzen dituela eta alta emanda dagoela Jarduera Ekonomikoaren gaineko Zergaren dagokion epigrafean edo epigrafeetan.\n6.– Eskatzaileek bermatuta izango dute beren hizkuntza –euskara edo gaztelania– ahoz nahiz idatziz erabiltzeko eskubidea, Programa honen ondorioz SPRIrekin izango dituzten harreman guztietan.\nLaguntza-eskaera aurkezteko epea oinarri hauek Euskadiko Aldizkari Ofizialean argitaratzen diren lanegunaren biharamunean hasiko da eta 2019ko azaroaren 28ko eguerdiko 15:00etan (penintsulako ordua) amaituko da.\nTramitaziora onartuko dira 2019ko urtarrilaren 1etik aurrera hasitako proiektuen laguntza-eskaerak, baldin eta eskaera aurkeztean aribidean badaude, eta betiere, eskaerak araudi hau Euskal Herriko Agintaritzaren Aldizkarian argitaratu eta bi hilabeteko epean aurkezten badira.\n4.– Ebazpen epea. Ebazteko gehienezko epea 6 hilabetekoa izango da agiri guztiak aurkezten diren egunetik kontatzen hasita. Epe horretan ebazpenik eman ez bada, onartu egin dela ulertuko da.\n1.– Dirulaguntzak SPRIk gauzatuko ditu, bi ordainketa eginez. Lehenengo ordainketa dirulaguntza ematearen erabakia jakinarazi ondoren egingo da, eta dirulaguntzaren % 70ekoa izango da, ezar lekiokeen berme-erregimenarekin. Bigarren ordainketan gainerako % 30a ordainduko da, likidazio-eskabidea eta 15. artikuluan eskatzen den froga-dokumentazioa aurkeztu ondoren.\n2.– Baldin eta gastu hautagarria dirulaguntza emateko ebazpenean onartutako aurrekontuan adierazitakoa baino txikiagoa bada, dirulaguntza proportzionalki egokituko zaio gastuari.\n3.– Likidazio-eskabidean eskatutako egiaztagiriak aurkeztu eta gehienez 60 egun naturaleko epean egingo dizkie ordainketak SPRIk erakunde onuradunei, betiere Informazio Gizartearen Arloak egiaztagiri horiek ebaluatu eta oniritzia eman ondoren. Ez da zenbatuko SPRIren berrikuspenaren ondoriozko epea, ezta abuztua ere, ez baita jotzen hil balioduntzat.\ng.– Dirulaguntza esleitzeko aintzat hartu den arrazoiren bat aldatu bada, horren berri ematea SPRIri.\n2.– Halaber, programaren kudeatzaileak jarduerak gauzatzeko luzapen bat eman dezake, baldin eta erakunde eskatzaileek hala eskatu eta behar bezala justifikatzen badute; luzapen horren ondorioz, gehienez, 3 hilabetez atzeratu ahal izango da programak gauzatzeko epea (12 hilabetekoa da epe hori).\nBaldin espediente bat tramitatzen ari bada aurreko deialdi batean zehaztutako baldintzetan, baldintza beretan tramitatzen jarraituko da, burutu arte.\nDatuen Babeserako 2016/679 (EB) Araudian eta datu pertsonalen babesari dagokionez aplikatzekoak diren gainerako arauetan ezarritakoari jarraiki, jakinarazten da jasotako datuak tratatuko ditugula eskatutako laguntza-espedientea kudeatzeko, kontuan izanik datuen tratamenduaren oinarri juridikoa dela SPRIren xedea betetzeko interes legitimoa, berau sortzen duen legeari eta garatzen duen araudiari jarraiki.\nInformazio hori eman ahal izango zaie enpresa kolaboratzaileei, gai honetan eskumenak dauzkan Administrazio Publikoari eta SPRI taldeko enpresei (ikusi http://www.spri.eus/es/quienes-somos/sociedades-del-grupo-spri).


La guarida de las locuras: AINHOA ETA SUGARREN ABENTURAK\nAINHOA ETA SUGARREN ABENTURAK\nAinhoa, Mungibi izeneko herri txiki batean bizi da, bere guraso eta herensuge Sugarrekin. Bertan biztanle guztiak oso zoriontsuak eta alaiak dira eta norbaitek arazorik izan ezkero elkar laguntzen dute. Baina hau ez da beti horrela izan.\nBehinola azti bat iritzi zen Mungibira, oso jenio txarreko aztia, herritar guztiak hain pozik ikustean bere sumina areagotu zuten. Bera zoriontsua ez bazen, beste inor ez zen izango. Plazaren erdian jarri eta begizkoa bota zien, hordutik aurrera tristura hedatuko zen alaitasun guztia desagertu arte. Horrela, herritar guztiak pixkanaka-pixkanaka tristatuz joan ziren. Denak, Ainhoa izan ezik. Etengabe saiatzen zen neskatxa jende alaitzen, txisteak kontatuz, dantza eginez, txorakeriak eginez… denetarik probatu zuen, baita kili-kiliak ere, baina denek triste jarraitzen zuten.\nAinhoa oso neska ausarta zenez, beste herrialde batzuk bisitatzea erabaki zuen begizkoari konponbidea aurkitzeko. Herririk herri ibili zen galdezka, baina inork ez zekien zer egin. Laulau herrira iristean agure zahar bat ikusi zuen etxetxo baten aurrean eserita.\n- Egun on. – Esan zion Ainhoak.\n- Egun on, neskatxa. Zer egiten duzu zure herritik hain urrun?\nAinhoak dena kontatu zion.\n- Nik ez dakit begizkoa nola kendu. – Esan zion agureak- Baina, Ambot mendiaren tontorrean bizi da Mery izeneko sorgin bat, hark jakingo du nola kendu.\n- Mila esker- esan zion Ainhoak presaka.\n- Itxoin! Kondairak dioenez ba omen da bidea zaintzen duen ikaragarrizko bidutzi bat. Kontuz ibili!\nAmbot oso mendi garaia zen. Egun osoa malda gora oinezean igaro ondoren eta euria ari zuenez, hurbil zegoen kobazulo batetan gaua igarotzea pentsatu zuen. Gauerdian, kobazulo barnetik zetorren soinu batek esnatu zuen. Ainhoa, ikaraturik baina ausart, kobazuloan zehar barneratu zen. Hurbiltzen zioan heinean soinua argiago entzuten zen. Ainhoa, harri baten atzean ezkutatu zen bertatik zelatatzeko. Sua zegoen piztuta eta ondoan dragoi ikaragarri bat negar zotinka. Itxura txarra zeukan, ezkatak falta zitzaizkion eta buztanaren puntan ile morezko pilota bat zeukan. Ainhoa beldurtuta zegoen, ihes egiteko prest, baina hain goibel ikusi zuen herensugea berarengana hurbiltzea erabaki zuela.\n- Kaixo – Esan zion Ainhoak\n- NOR DABIL HOR??? – Galdetu zuen herensugeak haserre.\n- Nire izena Ainhoa da. Eta zu, nola deitzen zara?\nHerensugea harrituta geratu zen neskatxaren ausardiarekin eta arriskurik ez zegoela ikusirik, lasaitu egin zen.\n- Nire izena Sugar da. Zer egiten duzu zuk hemen?\nAinhoak bere bidaia azaldu zion.\n- Ni ere triste nago.\n- Zergatik? – Galdetu zion neskatxak.\n- Ez dut nire familia ezagutzen eta nire herensuge taldetik bota naute oso itsusia naizelako. Ez nau inork maite. – Esan eta negarrez hasi zen.\n- Ba nik ez dut uzte itsusia zarenik. – Esan zion buruan laztan eginez. – Etor zaitez nirekin sorgina ikustera. Berak esango digu zer egin tristuraren aurka.\nKobazulotik irten zirenerako, eguna argitzen hasia zen. Ainhoak motxila hartu eta mendian gora oinez abiatu zen.\n- Ainhoa, - Esan zion Sugarrek – ausartzen bazara azkarrago iritziko gara hegan.\nNeskatila herensugearen gainera igo eta biak hegaz joan ziren mendi tontorrerantz, sorginaren etxerantz.\nTontorrean, etxe zuritxo txiki polit bat zegoen, Ainhoak, Sugarren sorbaldatik jaitsi eta atea jo zuen. Bertatik amona ile zuri bat atera zen.\n- Kaixo, zu Mery zara?- galdetu zion Ainhoak.\n- Eta, zuek nor zarete? Eta zer nahi duzue?\n- Gu Ainhoa eta Sugar gara. Eta…\nAinhoak eta Sugarrek beraien historia kontatu zieten.\n- Ummm – Esan zuen sorginak pentsakor – badakit abesti bat tristuraren sorginkeria apurtzeko. Baina sentitzen dut, - esan zion Sugarri – ez daukat zure tristura sendatzeko konponbiderik.\nSugar triste geratu zen. Sorginak, biak gosaltzera gonbidatu zituen, abestia erakutsi zien eta itzulerarako janari ugari eman. Emakume oso atsegina zen Mery.\n- Sugar – esan zion Ainhoak – etor zaitez nirekin, horrela begizkoa apurtzen lagunduko didazu. Eta gero, gurekin bizitzen gera zaitezke, familiako kide berria izango zara.\nSugarren bihotza, taupada bizian hasi zen hau entzutean, barnean zeukan tristura desagertuz.\nAinhoak eta Sugarrek, Mery agurtu eta bideari ekin zioten.\nMungibira iriztean herritarrak plazan bildu zituzten. Sugarrek abestiaren melodia jo zuen eta Ainhoak abestu, gutxika -gutxika jendea dantzan hasi zen beraien tristura betiko ahaztuz, poztasuna eta algara herri guztian zehar zabaldu zen begizkoa hautsiz.\nHorrela bukatu zen Ainhoa eta Sugarren lehenengo abentura.\nEta hala bazan edo ez bazan sar dadila kalabazan eta atera dadila Mungibiko plazan.\nPublicado por pikxi en 17:56\npikxi 30 de junio de 2013, 17:57\nAhora solo falta que algien lo ilustre...\nP.D.: Justo a tiempo.\nNerea Zabala 8 de julio de 2013, 14:28\nhola!!! con retraso, pero lo he leido :)\nasique pretendes que ahora alguien lo dibuje para un cuento?entiendo eso de ilustrar?jajaja!\npikxi 8 de julio de 2013, 17:46\nEntiendes bien. No se, está inspirado en tu sobrina... Seguro q un cuento personlizado con dibujos para navidades es un regaalo q le encanta.\nNerea Zabala 15 de julio de 2013, 13:24\na largo plazo jajaja! habra que madurarlo :-)


Botiken erabilera optimizatzeko, Etxez Etxeko Laguntza Zerbitzuko erabiltzaileei eskaintzen zaien zerbitzua da, Elgoibarko Udalaren eta Gipuzkoako Botikarien Elkargoaren artean sinatutako lankidetza hitzarmenaren bidez.\nElgoibarko Udalak eskaintzen duen Etxez Etxeko Laguntza Zerbitzuaren erabiltzaileek edo horien ezkontekideek zein bikotekideek.\nPazientearen Baimen Informatua, Gizarte Zerbitzuen Sailean bete beharrekoa. Agiri honen bidez, interesdunak baimena emango dio farmazia jakin bati botikak prestatzeko, dosifikazio sistema pertsonalizatuaren arabera.\nElgoibarko Udalaren eta Gipuzkoako Botikarien Elkargoaren artean sinatutako lankidetza-hitzarmena. -\nEskatzailea Etxez Etxeko Laguntza Zerbitzuaren erabiltzailea dela ziurtatzea.\nPazientearen Baimen Informatua erabiltzaileari behar bezala beteta ematea, botikara eraman dezan.\nGipuzkoako Botikarien Elkargoak\nInformazioaren balio-aldia bat etorriko da lankidetza hitzarmenak duen iraupenarekin.


La Bazoque (Orne) - Wikipedia, entziklopedia askea.\nMartial LORET (2014-2020)\n48° 47′ 31″ N, 0° 35′ 54″ W / 48.7919°N,0.5983°W / 48.7919; -0.5983Koordenatuak: 48° 47′ 31″ N, 0° 35′ 54″ W / 48.7919°N,0.5983°W / 48.7919; -0.5983\nLa Bazoque (Orne) (Frantzia)\nLa Bazoque (Orne) (Orne)\nCerisy-Belle-Étoile eta Caligny\nLa Bazoque Frantziako udalerria da, Orne departamenduan dagoena, Normandia eskualdean. 2013an 239 biztanle zituen.\n2007an La Bazoque udalerrian erroldatutako biztanleak 239 ziren. Familiak 92 ziren, horien artean 16 pertsona bakarrekoak ziren (8 bakarrik bizi ziren gizonak eta 8 bakarrik bizi ziren emakumeak), 32 seme-alabarik gabeko familiak ziren, 40 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 98 etxebizitza zeuden, 92 familiaren etxebizitza nagusia ziren, 2 bigarren erresidentzia ziren eta 4 hutsik zeuden. Etxebizitza guzti hauek 98etxeak ziren. 92 etxebizitza nagusietatik 68 bere jabearen bizilekua ziren, 23 alokairuan okupaturik zeuden eta 1 doan lagata zegoen; 5 etxek bi gela zituzten, 15 etxek hiru zituzten, 30 etxek lau zituzten eta 42 etxek bost zituzten. 81 etxek euren parking plaza propioa zuten azpian. 27 etxetan ibilgailu bat zegoen eta 62 etxetan bat baino gehiago zituzten.\n2007an lan egiteko adina zuten pertsonak 166 ziren, horien artean 130 aktiboak ziren eta 36 inaktiboak ziren. 130 pertsona aktiboetatik 122 lanean zeuden (61 gizon eta 61 emakume) eta 8 langabezian zeuden (6 gizon eta 2 emakume). 36 pertsona inaktiboetatik 21 erretiraturik zeuden, 6 ikasten zeuden eta 9 "bestelako inaktibo" gisa sailkaturik zeuden.\n2009an La Bazoque udalerrian 96 unitate fiskal zeuden, 268 pertsonek osaturik. Pertsona bakoitzeko diru-sarrera fiskalaren mediana urteko 18.122 euro zen.\n2000. urtean La Bazoque udalerrian 5 nekazaritza-ustiategi zeuden.\nCaligny (1,4 km)\nCerisy-Belle-Étoile (2,0 km)\nMontilly-sur-Noireau (2,9 km)\nSaint-Georges-des-Groseillers (3,4 km)\nAubusson (3,6 km)\nMultimedia: La Bazoque (Orne)\nBNF: 152679656 (data)\nOrriaren azken aldaketa: 8 iraila 2020, 13:42.


Osasuntsu eta zoriontsu bizi - Busturialdeko Hitza : Busturialdeko Hitza\nOsasuntsu eta zoriontsu bizi\nOsasuna eta zoriontasuna. Hori da CrossFit Gernikak bere erabiltzaileei eskaintzen diena. Baina entrenatzeko modu bat izatetik harago, Jon Causo eta Adriana Garciaren asmoa da entrenu ordu hori eguneko ordurik onena bihurtzea erabiltzaileentzat.\nEntrenatzeko 650 metro koadro ditu CrossFit Gernikak, Ibarra kaleko 12-E helbidean (3. pabilioia). Monitore profesional batek gidatutako klaseak ematen dituzte 500 metro koadroko gunean. Ordubetean, beroketak, teknika eta indarra lantzeko jarraibideak eta intentsitatea lantzeko WODa (Workout of the day) egiten dituzte erabiltzaileek. Gehienez 12 pertsona onartzen dituzte klase bakoitzeko, eta kirolari bakoitzak 12 metro koadro ditu. CroosFit Gernikako arduradun Jon Causok azaldu duenez, entrenatzeko leku nahikoa dute erabiltzaileek, baita desinfektatzeko materiala ere.\nGidatutako klaseak ez ezik, nork bere kontura entrenatzeko aukera ere ematen dute; beste 100 metro koadro dituzte horretarako. «Gune hori erabilgarri dago gimnasioa irekitzen dugunetik zarratzen dugun arte»».\nAstelehen eta asteazkenetan 06:30etik 21:00etara dago irekita CrossFit Gernika; 07:00etatik 21:00etara martitzen eta eguenetan eta 06:30etik 20:00etara barikuetan. Asteburuetan, goizez joan daiteke entrenatzera, 10:00etatik 13:00etara.\nProbatu ezazu doan. Eskaintza desberdinak ditu CrossFit Gernikak, erabiltzailearen beharren arabera. Astean klase bat hartu gura duenak 52 euro ordaindu behar ditu; hilean 10 klase hartu gura dituenak 59 euro, eta hilean 15 klaserako 68 euro. Azken bi eskaintza horietan, halterofiliako eta gimnastikako posturak eta mugimenduak ikasteko klase bana ere hartuko dute kirolariek. Azkenik, klase mugagabeak gura dituztenek 87 euro ordaindu behar dituzte hilean. Hala ere, bestelako eskaintzak ere badituzte, eta crossfitgernika@gmail.com helbidera idatzita edo 611 689 337 telefono zenbakian eskatu daiteke informazio gehiago.\nCausok eta Garciak gernikarrak eta inguruetako herritarrak animatu gura dituzte doan eskaintzen duten klasea probatzera. Horretarako, lehen aipatutako telefono zenbakira deitu edo helbide elektronikora idatzi besterik ez da egin behar, erreserba egiteko. Diotenez, «probatzen duten gehienek jarraitu egiten dute».


Herritarren udal erroldan bizilekua aldatzea (udalerri barruan)\nArratzua-Ubarrundian jada erroldatuta dagoen pertsona batek, udalerrian bertan bizilekua aldatzen duenean, erroldako datuak aldatzea, udal erroldan baja eman gabe.\nNork eska dezake\nInteresdunak edo bere legezko ordezkariak.\nEkarri beharreko dokumentazioa\n• Eskaera, helbide aldaketarena, adinez nagusiak diren pertsona guztiek sinatua.\n• Eskaera hirugarren baten izenean eginez gero, baimenajustifikatzen duen dokumentua.\n• Erroldatzera doazen pertsona guztien NANak (nahitaezkoa, 14 urtetik gorakoentzat).\n• Adin txikikoak erroldatu behar badira, familia-liburua edo NANa (baldin badaukate).\n- Adin txikikoa gurasoetako batekin bakarrik erroldatzen bada, beste gurasoaren baimenaduela egiaztatu beharko da, edo adin txikikoaren tutore dela.\nATZERRITARREK AURKEZTU BEHARREKO IDENTIFIKAZIORAKO DOKUMENTUAK:\n· Europar batasuneko eta Norvegia, Islandia, Liechestein eta Suizako herritarrek beren herrialdeko pasaportea edo nortasun agiria (indarrean dagoena) ekarri behar dute. Eta, baldin badute, Atzerritarren Erregistro Orokorrena izena emanda egotearen ziurtagiria, bertan Atzerritarren Identifikaziorako Zenbakia (NIE) azalduko delarik. Inskripzioa, ahal bada, NIEarekin egingo da.\n· Beste Estatu batzuetako herritarrek bizileku-txartela ekarri beharko dute, indarrean dagoena, espainiar agintaritzak egina. Halakorik ez badute, beren herrialdeko pasaportea, indarrean dagoena, ekarri ahal izango dute (beste herrialde bateko bizileku-txartelak ez du balio). Izen ematea, ahal bada, NIEarekin egingo da.\nBIZILEKUARI DAGOZKION DOKUMENTUAK:\n· Okupatutako etxebizitzaren kasuan: bizilekua erabiltzeko eskubidearen titularra den eta bertan erroldatuta dagoen pertsonaren baimena (jabea, errentaria, edo bestelakoren bat),adinez nagusia. Horrekin batera, baimena ematen duen pertsonaren nortasun agiriaren fotokopia.\n· Hutsik dagoen etxebizitzaren kasuan: etxebizitzaren jabea den edo usufruktua duen pertsonaren baimena. Horrekin batera, nortasun agiriaren fotokopia eta bizilekuaren okupazioa egiaztatzen duen dokumentua. Ondorengo dokumentuetako edozein izango da baliozkoa:\n- Etxebizitzaren erosketa-salmentaren eskritura, edo lehenengo okupazioko lizentzia.\n- Etxebizitzaren edo gelaren alokairu-kontratua.\n- Azpierrentamendu kasuetan, alokairuaren kontratua eta bizilekuaren jabearen baimena.\n- Erabilera-eskubideari buruzko bestelako tituluak (dibortzioaren epai judiziala, testamentuak, donazioak, etab.)\nNon eskatu behar da\nInformazio gehiagorako, deitu: 945 29 95 16\nZenbat balio du\nIzena ematen den egunean bertan, aldaketa indarrean sartzen da.\nTokiko Erakundeen Lurralde-populazio eta mugaketaren gaineko 1690/1986 Errege Dekretuko 53 artikulua eta hurrengoak (190 zk.dun BOE, 1986ko abuztuaren 14koa)\nToki Araubidearen Oinarriak arautzen dituen 7/1985 Legea (80 zk.dun BOE, 1985eko apirilaren 3koa), 15 artikulua eta hurrengoak\nEskaeraren ondoren jarraitu beharreko prozedura\n1. Eskaera jaso, ondo dagoela egiaztatu, eta, zuzen badago, eskaneatu eta erregistratu, aipatutako dokumentuekin batera.\n2. Datuak egiaztatu, erroldaren aplikazioaren bidez.\n3. Zuzen badaude, datuak sartu herritarren erroldaren aplikazioan.\n4. EINari jakinarazi\nNork onartu behar du\nIzapidetzeaz arduratzen den Udal Zerbitzua\n- Interesdunak etxebizitza ezberdinetakoak badira, etxebizitza bakoitzerako eskatu beharko da aldaketa/lekualdatzea (baimen eta guzti).\n- Izapide honekin batera, aldi berean egingo dira “Bizileku fiskalaren aldaketa” eta “Titulartasun eta/edo helbideratzeen aldaketa” izapideak, hala badagokio.


Betiko kantak eta berriak, bueltan da Delirium Tremens 'Hordago' diskoarekin! - hamaika telebista\nBetiko kantak eta berriak, bueltan da Delirium Tremens 'Hordago' diskoarekin!\nDelirium Tremens bueltan da! 2019ko neguan taldeko kide izan zen Iñigo Muguruzaren omenaldiak piztu zuen itzuleraren sua eta geroztik, isilpeko lanean aritu da Mutrikuko banda. Sei urteko musika bidea egin zuen taldeak, 1985etik 1991ra, diskoak eta eta zuzenekoak uztartuz.\nItzulera ez dute esku hutsik egin, ‘Hordago’ diskoa kaleratu dute, zortzi kantu berrirekin. Haritz Harregi estudioetan grabatu dute disko berria. Delirium tremens taldearen letrak beti izan dira bereziak. Egun taldekideek bizi dituzten garaietara egokituta, letra berriak sortu eta betiko kantu bereziak ere mantendu dituzte.\nMaiatzaren 28an hartuko du taldeak BEC guneko agertokia milaka lagunen aurrean, Des-kontrol eta Mc Onak taldeekin batera. Datozen hilabeteetan ere zuzenean ariko da Mutrikuko banda. Azkena Rock jaialdia, Euskal Herria Zuzenean eta Hatortxu rock hitzartuak dituzte dagoeneko.\nIkus erreportajea osorik, nahieran hamaika.eus-en edo YouTuben.


Telelanaren “leuntzea” • ZUZEU\nTelelanaren “leuntzea” –\nEgoitz Lizasok sarean.eus atarian.\nEkin diogu arintze prozesuari. 0. fasearekin abiatu ginen eta orain 1. fasean gara, zenbait ñabardurekin bada ere; ondoren 2. eta 3. faseak etorriko dira. Hori guztia oraindik ezagutzen ez den denboratan, nahiz eta gutxieneko epeak faseko bi astekoak izango diren. Eta azkenik, ondo bidean, “normaltasun berria”. Hori da behintzat agintariek esaten digutena.\nGune honetan bertan asko idatzi da telelanaz: Loreak zenbait aholku eman zizkigun, bilera birtualak seguru izateko gomendioak Erizek azaldu zizkigun, Josebak ere hausnarketa batzuk utzi zizkigun, Lorea Argaratek telelana egokien gauzatzeko nola moldatu den ere kontatu digu… eta idatzi honekin neu telelana beraren leuntzearen inguruko gogoeta batzuk mahai gainean jartzeko asmoz naiz.\nEz dakit zenbat, baina batzuk bagara egoera honek eraginda telelanera ohitu garenak. Zenbait izango dira lehendik ere aritzen zirenak, baina gure lurraldean esango nuke inor gutxi aritzen zela telelanean COVID-19a agertu zen arte. Dagoeneko bi hilabete ere eman ditugu etxetik lanean eta, arintze prozesuan bagara ere, oraindik ere gehiago luzatuko dela argi dugu. Baina zenbat gehiago?\nEnpresa arduradun eta nagusiak orokorrean mesfidati izan dira langileei urrunetik lan egiteko baimena ematerako orduan. Horregatik ez da kasualitatea langileen jarduerak monitorizatzeko zerbitzuek izan duten gorakada egun hauetan, ActivTrack zerbitzua kasu. Hauen ustez telelanak produktibitatea murrizten du, nahiz eta badiren zenbait azterketa kontrakoa diotenak, non produktibitatea %13an igo daitekeela egiaztatu zuten. Baina aipatutako produktibitatearen azterketaz haratago, badira beste hobari batzuk aditu eta aldekoen ustez aintzat hartu genitzakeenak:\nLantokira bidean denbora gutxiago. 2008ko azterketa baten arabera –zoritxarrez ez dut berriagorik aurkitu– 57 minutu dira batez beste Espainian lanerako erabiltzen dugun denbora. Denbora hori beste zerbaitetarako erabili daiteke.\nIngurumenarekiko begirune gehiago. Zalantzarik ez dago autoa aparkatuta uzteak batez ere eragin positiboena hirietan izan duela, Bartzelonan kasu, ohiko CO2 kopurua %75eraino ere jaitsi delarik, baina orokorrean ingurune osoan antzematen ari gara, bai kutsadura aldetik, baita zarata aldetik ere.\nDiru aurrezpena. Langileok 1.500€ eta 6.000€ inguru aurrez daitezkeela aurreikusten da autoen erregai eta mantentze gastuetan. Enpresek, aldiz, bulegoak ez erabiltzeagatik edo gutxiago erabiltzeagatik aurrezpenak izango lituzkete.\nLanarekiko satisfazio altuagoa. 2005ko ikerketa baten arabera, telelanean aritutako ordu bakoitzeko, satisfazioa igo egiten da. Hori bai, behin 15 ordutik gora eragin nabarmenik ez duela ondorioztatu zen.\nGaixotzeko arrisku baxuagoa. COVID-19aren aurrean, berau izan da telelanera eraman gaituen arrazoia. Orain lantokiak manpara eta bestelako neurriekin egokitzen hasi dira nolabait aipatutako “normaltasun berri” horretara itzultzeko egokitzapen moduan. Zalantzarik ez seguruagoa dela etxetik jarraitzea lanean posible den heinean, baita merkeagoa ere.\nInork gutxik jarriko du zalantzan egungo komunikazio gaitasunak eta teknologiak telelana egokiago burutzen lagundu digula – internet banda zabal eta azkarra, elkarlanerako aplikazioak, bideokonferentzia zerbitzuak… -. Baina argi izan behar dugu bide honetan aurrera egingo badugu, beharrezkoa izango dela laguntzak ematea bai herritarrei zein enpresei, 2000an Eusko Jaurlaritzak “Konekta Zaitez” plan sonatu harekin egin zuen moduan. Eta ez gailuak eta aplikazioak erosteko soilik, baita formakuntzan inbertitzeko ere, orain arte lan egiten dugun moduak egokitzeko premia larria baitago.\nUtopikoa dela irudiko zaizue eta asko berriro ere lehengora itzuliko garela pentsatzen hasiak izango zarete, behin bakuna edo sendagaia dugunean. Bestelakoak dira, ordea, Europatik datozen notiziak. Horrenbeste aipatzen den Alemanian, jada hasi dira telelana arautu eta eskubide bihurtzeko eztabaidatan. Zergatik ez ekarri gurera ideia hau? Seguru naiz bai langile zein enpresari asko ideia honen inguruan dagoeneko hausnarketak egiten hasiak direla, aldeko eta kontrakoak balantzan jarriz. Eta balantza aurrera egitearen aldera mugitzen bada, ez izan zalantzarik telelana gure artean izango dela askok uste baino luzaroago.\nTelelanaren “leuntzea” Telelanaren “leuntzea”\nLGTBI+FOBIA: desagerrarazi beharreko beste pandemia bat


Andoaingo Poperoak: Willis Drummond txoznetan\nWillis Drummond txoznetan\nSantakrutzak bukatu dira, bai. Baiño atzo agur moduan rock kontzertuak zeuden txoznetan. Willis Drummond eta Nuevo Catecismo Catolico taldeen txanda zen.\nFesta gogorrak izan dira, ekitaldi askorekin eta koadrillakoak oso ondo pasa dugu, anekdota dexente egon dira gainera, batzuk onak eta beste batzuk ez hainbeste.\nBeraz kontzertuak hasi zirenerako, eta egunen poderioz oso nekaturik sentitzen giñen. Halere musika gogoko dugunez, han giñen lehenengo hilaretan, gozatzeko prest.\nWillis Drummond Baionako taldea izan zen lehenengo jo zutenak. Egia esan, eta hau iritzi pertsonal bat da, Euskal Herri mailan, gaur egun aurkitu dezakegun talderik interesgarrienetakoa da. Beraien estiloa rock azkarra (MC5) eta post hardcore-ren batuketa bat dela esan genezake. Horrez gain Lisabo bezalako taldeen erreferentzia omentzen dute, distortsio maila toperaino eramaten. Kuriositate moduan, Karlos Osinaga (Lisabo-ko guitarjole eta abeslaria) produzitu du bere disko berria, aurten atera berria.\nKontzertua oso ona iruditu zitzaiten, taldekideak oso gogotsu hasi ziren, 2 diskoetako abestiak tartekatuz. Baina aurrera joan ahala erritmoa jetsi zuten, batipat jendearekiko zuten erlazioa nahiko hotza suertatu zelako. Eta ez zen beraien kulpa izan, zeren denbora guztiak jator portatu ziren jarraitzaileak animatu nahian. Baino jendea ez zegoen motibaziorako, egun gogorrak izan bait dira. Agian talde berria izanik, jendeak ez du bere musikarekin konektatu.\nBaina " izan nahi nuen bainan.." , "Behin argian ezarrita" edo "azken nahieza" bezalako abesti zuzenak entzun ondoren, beraien izena ezagunagoa izango da. Etorkizun handia izango dutelakoan nago, beraien estiloa finkatzea falta zaie bakarrik. Eta atzokoa ikusita egunetik egunera hobeagoak ikusten ditut. Maiatzak 17an Egian izango ditugu, Bukowski tabernan alegia.\n40 minutu eskaxen ostean amaitu egin zuten. Nahiko motza eta gainera MC5 taldearen "kick out the jams" jo gabe gelditu ziren. Azkenaldian kontzertuak abesti honekin bukatzen bait dituzte.\nBigarren taldea Nuevo Catecismo Catolico ziren. Ni etxera joan nintzen, gaur goiz esnatu behar izan bait dut. Esan didaten arabera kontzertu oso ona eskeini zuten eta anekdota ugari suertatu omen ziran. Ea baten batek zeozer komentatzen duen, badakit ezagun bait baino gehiago ikusten gelditu zela eta. Honenbestez agur eta barkamena festa hauetan "txapa" eman dieten guztiei.


Artistak - arkami arte galeria zarautz\nHondarribian 1989.urtean jaioa. Arkitektura ikasketak burutu nituen 2016-an lizentziaturik, eta estudio propioa sortu nuen 2017-an. Bi urte ondoren ilustrazio zientifikoan graduatu nintzen, ohorezko matrikularekin.\nIlustrazio lanei dagokienez, ikerketa zientifiko eta aztarnategi arkeologiko/paleontologiko arloen dibulgaziorako sortu eta argitaratu ditut, artikulu zientifiko eta museoetan ikusgai daudelarik. Bestetik, arkitektura eta erretratu artelanak egin eta plazaratu izan ditut hainbat erakustokitan.\nNire artelanak ulermen eta analisi prozesu baten emaitza dira, eta hauek modu fin eta xehean garatzea bilatzen dut. Sintesian, arkitektura eta ilustrazio arloen uztartzea, prozesuan erabilitako tresnen balioa azpimarratuz.\nAngel Uranga Gonzalez\nZarautzen 1961. Urtean jaioa. Arte Eder ikasketak burutu nituen 1984an eta hamar urteren buruan Euskal Herriko Unibertistatean dokturatu nitzen “Analisis y experimentación de la incompatibilidad de medios en una práctica pictórica específica” (Cum Laude) tesiarekin.\nEgindako lanak hainbat galeriatan izan ditut ikusgai: New York, Toronto, Miami, Mónaco, Hannover, Strasbourg, Brüssel, Lausanne, eta Barcelonan besteak beste.\nNire pinturaren ezaugarri diren testurak ikerketarako erabili izan ohi ditut: irudimenezko espazio eta bolumenen gainean, bidea eta prozesua erakusteko eta gaur egun, konposaketa aztertzeko. Finean, koadroak lenguaien eta sormen prozesuen problematikaren ikerketarako baliatu ditut.\nKATALOGO DIGITALA II\nOrion 1973an jaioa. Haurtzarotik dakart margolaritza eta marrazkilaritzarekiko interesa eta bide horretatik Arte Ederretan lizentziatu nintzen 1998an Eukal Herriko Unibertsitatean.\nHainbat erakusketatan hartu dut parte: Donostia, Gasteiz, Iruña, Bilbo, València, Sevilla, Madirid, Barcelona, Biarritz, Ciudad de México, Oporto eta Abu Dabin besteak beste.\nArrantzale familian hezia izanik, laster zuzendu nuen arreta itsas ingurura, arrantzaleen eta portuen egunerokotasuna eta mugimendua nire lehen pinturen gai nagusi bihurtuz. Gaur egun ere hala jarraitzen dut, noizbehinka jakinminak mugimendua, espazioa eta bestelako gaiak ezagutzera bultzatzen nauen arren, hauen inguruko ariketa bereziak sortuz eta figuraziotik urrunduz.\nEskultura ere landu dut, egindako lan bakoitza pieza bakar eta parerik gabeko bat bilakatuz eta material ezberdinak erabiliz: burdina, altzairua, kobrea, nylon-a, resinak etab.\nIbilbide berria pausuz pausu eta aurrentza eraikitzeko asmoz, nire esperientzia pertsonal eta artistikoaz baliatzen naiz, bi hauek elkarlanean jarriz, bata bestearen islada bihurtuz.\nMireia Lizundia Eizagirre\n1999 urtean jaiotako zarauztarra eta 2021ean Arte Ederretan graduatu naiz Euskal Herriko Unibertsitatean.\nZarautzen antolatu diren bi erakusketa kolektibotan hartu dut parte nire lanekin.\nArte ederretako ikasle izan naizen urte hauetan, pinturaren eremuan mugitu naiz gehienbat, nahiz eta grabatuaren munduarekiko ere interes handia izan dudan.\nNire margoetan, orbanaren, ehunduren eta elementuen dekonstrukzioaren inguruko ikerketa pertsonal bat adierazten da, atmosfera inguratzaile bat iradokotzen duen estilo baten bidez.\nArte munduan sakontzen eta honen inguruan geroz eta gehiago ikasten ari naizen heinean sortzen zaizkidan galdera, planteamendu eta zalantzak argitzeko asmoarekin egiten ditut nire lan eta ikerketak, nolabait arteak munduari eskaini diezaiokeena ezagutarazteko.\nJurgi Olaizola Gabirondo “Txili”\n1981ean Zarautzen jaioa. Arte Ederretan lizentziatu nintzen Euskal Herriko Unibertsitatean.\nIrakasle nabil Plastika eta Ikus-entzunezko arloetan Zarauzko Salbatore Mitxelena ikastolan.Hainbat erakusketa kolektibotan parte hartu eta banakako zenbaitetan izan ditut ikusgai grabatu, ilustrazio eta margolanak. Azken erakusketa kolektiboa “Lamiak eta Lloronak” izan da 2021ean. Banakako azkena 2016an egin nuen; “Itzal erratuen musika”.\nIlustrazioa, grabatua, eskultura eta expresionismo figuratiboa landu ondoren, azken urteotako lana bolumen eta ehunduren experimentazioan oinarritu dut. Margolanen izaera materikoak konposaketa zein kolorearekin sortutako elkarrizketa ikertuz aritu naiz. Eskuratutako ezagutza hauekin jolastuz ondutako emaitza dira lanak. Materiaren forma iradokitzaileen gainean eraikitako bidea.\nLehior Elorriaga Azpitarte\nZaldibar 1981. Baserrian jaioa eta hazia. Txikitatik baserri-giroan, herrian, mendian… naturarekin eta animaliekin izan dudan kontaktuak, eragin handia izan du nire bizitzan eta nola ez nire argazkietan. Albaitaritza ikasi nuen.\nBaina umetatik argazki kamera eskuan darabilt eta denborarekin afizioa eta ofizioa, ofizioa eta afizioa nahastuz joan dira argazkilaritza nire ogibide egiteraino.\nNire argazkilaritzan bi estilo desberdin ikusi ahal dituzue. Batean, pertsonak oinarri eta bestean, natura.\nErrepikatuko ez diren momentuak bilatzea, moldatzea, sortzea, probokatzea… gustatzen zait. Argitasun naturalarekin jolastuz, bizipenak, emozioak, sentipenak…harrapatzea!\nEgunsentiko eta iluntzeko argitasuna dira gustokoen ditudanak eta nire argazki gehienei kolore naranja ematen dietenak.\nNire argazkietan, nire begiradatik, munduari begiratzeko modu bat ikusiko duzue.\nKale Nagusia 32, 20800 Zarautz, Gipuzkoa\n843 983 246\nEuskal arte garaikidearen galeria\nGalería de arte contemporáneo vasco\nAngel Uranga, Lehior Elorriaga, Jurgi Olaizola, Amaia Torres, Mireia Lizundia, Iñigo Manterola·\nLege oharrak | Pribatutasun politika | Itzulketak, bidalketak eta bezeroarentzako arreta